text:
17 September 2016 Last updated at: 5:09 AM
Man in cooler for sexually abusing 14 year-old girl
Police in Blantyre have arrested a 19 year-old young man suspected to have sexually abused a 14 year-old girl in the commercial city.
The young man Denis Chiume is reported to have forced the girl to spend a night at his residence on August 7 this year.
Confirming to Malawi24, Blantyre police assistant spokesperson Andrew Mayawo said the girl was reported to be missing on the day she slept at Chiume’s house but the next day she went back to her parents’ house.
When asked where she was, the child said Chiume forced her to sleep at his house where he sexually assaulted her.
The matter was then reported to Ndirande police station and medical reports from Queen Elizabeth Central Hospital (QECH) revealed that the young girl was sexually abused.
According to Mayawo, the suspect was on the run until 14 September when the law enforcers finally arrested him.
The suspect is yet to appear in court to answer charges of defilement contrary to section 138 subsection 1 of the Malawi’s penal code.
Chiume hails from Mphande village, Traditional Authority (TA) M’bwana in Nkhatabay district.
51 Comments On "Man in cooler for sexually abusing 14 year-old girl"
-
14 to 19 i dont see any difference here
-
A police anamatu apa ma age abho heavy 14 and 19
-
Bwanji Samakuwa Kut Anthu Amupulumutse Usiku Onsewo?
-
masize aleken adyane
-
Kma cnalowe?
-
Ndi saize yake mamuna ndi kazi amasiyana za 5 or 10 NDE muziti abuse athu opusa inu
-
Nkhani ya chiwerewere kuthamangila ku manga koma yakupha ndi umbava tifufuzekaye zisilu izi
-
Ndi chibwezi icho muzifufuza musanammange munthu
-
Inu Apolice MUTAYENI mwana ndi osalakwa
-
Zangovuta zomanganazo koma Chigololo chimakoma heavy.
-
wowowooo thats Malawi, the man should face a law coz its too much nowdays
-
Tamufusen mtsikanayo kut anadziwa bwanji kut akumukwata??ngat atanene kut anandilowetsa gadafi ndet palibe chifukwa choti mnyamatayo amangidwe chifukwa ndekuti aliyense amava kukoma ngati palakwika musamutse mmodzi apite ku S.A .Ndie mukumakonderat mupite ku Lilongwe ku Chigwiri ngati mukukana mchitidwe wokwati atsikana azaka 14 kumeneko mukawapeza okwata anao azaka 70 ku kwata wazaka 12 nawoso dzawatengen,akakhale pamodzi ndi mnyamata osalakwayo…
-
Chitidwe uwuwu ukupita pasogolo kukubwelaku uzakhala mu fusion
-
Mmmmmm!!!!zogwirizana izi taasiyeni ana aziphunzitsana.Wamkaziyo 14 wamwamuna 19 diff 5yrd.Inu ndi akazi anu mwasiyana zaka zingati?
-
Both are within the teens no need to arrest ayoung man
-
Sizomangana apa amangofunika kulangizidwa onse ndi sixe imodzi,kma tiatsikana mmene tatuzukila masiku ano 14yrs olo bambo akhoza kumuderera ndiye kumanga mwaganixa bwanji release him pliz
-
Alo amagwidwe wadyabe Katundu basi insaaaa
-
aaa zopusa basi
-
which means girl,s parents are rich n a boyz parents are poor so dad want his swt garl to b with some 1 who got cash shupit
-
19 and 14 hahahaha
-
ndi size yake imeneyo
-
Bravo! to the cops…mwaitha….Those are what are called ”strict liability offences” …. It doesn’t matter wether they agreed or not, wether they were datin or not.. The primary factor is that the man slept with an under aged.. The penal code describes a girl as any female below 16 moti maximum sentence is life imprisonment…. It was set just to protect our young ones from sexual abuses n stuff..
-
Talembani khani zini
-
kkkkkkk nene sadusepo apa ndinenepo…usiku watunthu nde aziti anakakamizidwa,abuse yamutundu wanji imeneyi…anapangapo chani tsikanayo mean kodi anakuwa kufuna thandizo,nanga makolo utsiku wosewo kugona tulo kuyembekezela kuti abwela.koma majudge nde eeetu apita xul yabonza.basi ananena kale kuti tsoka likalimba umakuotcha nkuti wazana.
-
ulimi otaya madzi
-
that is injustice, nowadays judges have gone alittle bit crazy when dealing with such cases.they should looking @ all angles before sentencing someone.may be they agreed to do so look at their ages wow wow sorry.
-
Ndi size yake imeneyo
-
Kkkkkk apolice akumalawi aaaaa bodza osakamanga Mfumu kyungu yakukalonga inakwatila tsikana kkkkk asiyeni onse ndi ma teen age
-
amulakwira kummanga 19yrs vs 14yrs ndi size yake, chinali chibwezi abwindana ammasule sanalakwise inuyo simukwata wina akakwata amangidwe, ammasuleeee
-
Kunena Zoona Apa, Kugwilila Sikumeneku. Vuto Ndimakolo/Achibale Ake Amsikanayo Sakumufuna Mamunayo Nde Angoganiza Zongomumangisa Mamunayo. Kunena Zenizeni Anthuwa Ali Pa Chibwezi. U Can See There Z 5yrs Different. Akanakhala Kuti Ndiwazaka 8 Mkaziyo Tikanatidi Anagwililila. Koma 14 Yrs! Mubwele Kwa MGONA Ku Lilongwe Muzawone Kuti Ana Achisikanawa Akuthandiza Bwanji Azibambo Otisafana Ndi Msikhu Wawo Simuzalembaso Nkhani Ngati Imeneyi. 10yrs Girl Akumagonana Ndi 30yrs Man.
-
following
-
aaaa zopusa eet pali be chifukwa chomumangila nyamatayo coz ndizaka zabwino zimenezo n distic ndiye zomangana palibe mwava eeet
-
Mmesa nchibwezi kodi?
-
apolisi aku malawi amasowa chochita kupusa
-
Apo nd 50/50 zogwirizana zimenezo
-
zonsezi ndi mdulidwe
-
Ineso ndikuwo chonco sipakhomze kumanga alive vut but maiwo
-
Onse ndi Ana pamenepo pali choti win angamangidwepo
-
Can u plz come again I didn’t here u well mukuti nyamata 19 mtsikana14 so nw he is arrested, palibe chomumangila ngakhale kukwatilana atha kukwatilana chifukwa ndi ndi dzaka dzofanana difference of 5 police release him plz kungowalangiza basi apolisi mwalandila kangachepe kuchokera kwa makolo a mtsikanayo
-
Ngati chiwalo chako cikuchimwitsa cidule nkwabwino kukalowa ufumu wa Mulungu opanda ciwalo cina
-
akufanana mimsikhu palibe za abuse APA!!!
-
angomulakwira kummanga mnyamatayo,zinali zogwirizana ndi kumvetsetsana kti msungwanayo akagone kunyumba yanjondayo.After all ndi chibwenzi..
-
Ndisayiz akukulaso ndi mkaziyo apolice mwachita wrong
-
They are both children, they both have strong sexual feelings and he was not supposed to be arrested but cancelling him and guide him properly.
-
They are both children,…… They both have strong sexual feelings! Think before you post
-
So you have thought it then tell us your views. Are just saying because you jumped from infant to adult or you just want to mugabe-rise issues here brotherman.
-
-
A 5-year age difference, not bad!
-
yaaa its not bad but looking at the number of age the girl she is below 18 that is y pali mlandu .yes ofusira olo kukwatira mwana has to face the law.coz mwana sadziwa kanthu
-
Jamie ukati kudziwa kanthu what u mean? Mtsikana amakula pa zaka zingati? Mind u maiko ambiri anaika zaka zokwatilira za mkazi from 16 to 22
-
-
mwina anamuonetsapo dara nde zachitika kaa
-
Kkkkkkk nyasaland ya nyasadi zopusa zokhazokha zimene zikumapangidwa update,,whats wrong wth malaw now


c: text/html

text:
NKHANI YA PACHIKUTO | KODI ANTHU AMENE ANAMWALIRA ADZAKHALANSO NDI MOYO?
Kodi Akufa Angadzakhalenso ndi Moyo?
Kodi akufa angadzakhalenso ndi moyo?
YANKHO LA M’BAIBULO: “Idzafika nthawi pamene onse ali m’manda achikumbutso adzamva mawu ake [a Yesu] ndipo adzatuluka.”—Yohane 5:28, 29.
Pa lembali, Yesu ankalonjeza kuti akadzayamba kulamulira monga Mfumu padzikoli, adzaukitsa anthu amene anamwalira. Fernando amene watchulidwa m’nkhani yapitayi anati: “Nditawerenga koyamba lemba la Yohane 5:28, 29, ndinasangalala kwambiri. Lembali linandithandiza kukhala ndi chikhulupiriro chakuti akufa adzakhalanso ndi moyo ndipo ndinayamba kuganizira kwambiri mmene moyo udzakhalire wosangalatsa mtsogolo.”
Yobu ankakhulupirira kuti akamwalira, Mulungu adzamuukitsa. Iye anafunsa kuti: “Munthu akafa, kodi angakhalenso ndi moyo?” Yobu anayankha yekha funsoli ndipo anati: “Ndidzadikira masiku onse a ntchito yanga yokakamiza [nthawi yomwe ndili m’Manda], mpaka mpumulo wanga utafika. Inu mudzaitana ndipo ine ndidzayankha.”—Yobu 14:14, 15.
Marita, yemwe anali mchemwali wake wa Lazaro, ankadziwa kuti akufa adzakhalanso ndi moyo. Mwachitsanzo, mchimwene wake Lazaro atamwalira Yesu anamuuza kuti: “Mlongo wako adzauka.” Marita anayankha kuti: “Ndikudziwa kuti adzauka pa kuuka kwa akufa m’tsiku lomaliza.” Kenako Yesu anamuuza kuti: “Ine ndine kuuka ndi moyo. Aliyense wokhulupirira mwa ine, ngakhale amwalire, adzakhalanso ndi moyo.” (Yohane 11:23-25) Yesu atangomaliza kunena zimenezi, anaukitsa Lazaro. Nkhani yosangalatsayi ikutithandiza kudziwa kuti mtsogolomu anthu ambiri adzaukitsidwa. Zidzakhala zosangalatsa kwambiri kudziwa kuti anthu akuukitsidwa padziko lonse lapansi.
Kodi ena adzapita kumwamba?
YANKHO LA M’BAIBULO: Mawu a Mulungu amasonyeza kuti kuuka kwa Yesu n’kosiyana kwambiri ndi kwa anthu 8 omwe anatchulidwa m’Baibulo. Zili choncho chifukwa chakuti anthu 8 aja ataukitsidwa, anakhalanso padzikoli. Koma ponena za kuukitsidwa kwa Yesu, Baibulo limati: “Yesu Khristu . . . ali kudzanja lamanja la Mulungu, pakuti anapita kumwamba.” (1 Petulo 3:21, 22) Kodi ndi Yesu yekha amene anali woyenera kupita kumwamba? Yesu asanamwalire, anauza otsatira ake kuti: “Ndikapita kukakukonzerani malo, ndidzabweranso kudzakutengerani kwathu, kuti kumene kuli ineko inunso mukakhale kumeneko.”—Yohane 14:3.
Yesu anapita kumwamba ndipo anakakonzera malo ophunzira ake ena. Anthu omwe amaukitsidwa n’kupita kumwamba, onse pamodzi adzakwana 144,000. (Chivumbulutso 14:1, 3) Kodi anthu amenewa azikatani kumwambako?
Anthuwa akakhala ndi ntchito yaikulu. Baibulo limanena kuti: “Wodala ndi woyera ndiye aliyense wouka nawo pa kuuka koyamba. Pa iwo, imfa yachiwiri ilibe ulamuliro. Koma adzakhala ansembe a Mulungu ndi a Khristu, ndipo adzalamulira monga mafumu limodzi naye zaka 1,000.” (Chivumbulutso 20:6) Choncho anthu amene adzapite kumwamba adzakhala ansembe ndi mafumu ndipo azidzalamulira dzikoli limodzi ndi Yesu Khristu.
Kodi palinso ena amene adzaukitsidwe?
YANKHO LA M’BAIBULO: Baibulo limafotokoza mawu amene mtumwi Paulo ananena kuti: “Ndipo ine ndili ndi chiyembekezo mwa Mulungu, chimenenso anthu awa ali nacho, kuti kudzakhala kuuka kwa olungama ndi osalungama omwe.”—Machitidwe 24:15.
Kodi ndi anthu otani omwe ali m’gulu la “olungama” amene Paulo ananena kuti adzaukitsidwa? Taganizirani zimene zinachitikira Danieli yemwenso anali munthu wokhulupirika. Iye atatsala pang’ono kumwalira Yehova anamuuza kuti: “Udzapuma. Koma udzauka kuti ulandire gawo lako pa mapeto a masikuwo.” (Danieli 12:13) Kodi Danieli akadzauka akakhala kuti? Baibulo limati: “Olungama adzalandira dziko lapansi, ndipo adzakhala mmenemo kwamuyaya.” (Salimo 37:29) Yesu ananenanso kuti: “Odala ndi anthu amene ali ofatsa, chifukwa adzalandira dziko lapansi.” (Mateyu 5:5) Danieli ndi anthu ena okhulupirika adzaukitsidwa kuti adzakhalenso ndi moyo padziko lapansi mwinanso kwamuyaya.
Nanga ndi anthu otani amene ali m’gulu la “osalungama”? Ndi anthu ambirimbiri amene anakhalapo ndi moyo n’kumwalira koma analibe mwayi wophunzira Baibulo ndi kugwiritsa ntchito zimene Malemba amanena. Anthu amenewa akadzaukitsidwa, adzakhala ndi mwayi wodziwa Yehova * ndi Yesu. (Yohane 17:3) Amene adzasankhe kutumikira Mulungu adzakhala ndi mwayi wokhala ndi moyo wopanda malire padziko lapansi, mofanana ndi Yehova.
Amene adzasankhe kutumikira Mulungu adzasangalala ndi moyo wopanda malire komanso wathanzi
Kodi zinthu zidzakhala bwanji padzikoli?
YANKHO LA M’BAIBULO: Mulungu “adzapukuta misozi yonse m’maso mwawo, ndipo imfa sidzakhalaponso. Sipadzakhalanso kulira, kapena kubuula, ngakhale kupweteka.” (Chivumbulutso 21:4) “Iwo adzamanga nyumba n’kukhalamo. Adzabzala minda ya mpesa n’kudya zipatso zake.”—Yesaya 65:21.
Ganizirani mmene mudzasangalalire kukhala moyo woterewu limodzi ndi achibale anu amene adzaukitsidwe. Koma kodi tingatsimikize bwanji kuti akufa adzakhalanso ndi moyo?
^ ndime 15 Baibulo limati dzina la Mulungu ndi Yehova.
Onaninso
Kodi Mulungu Ali ndi Cholinga Chotani Chokhudza Dziko Lapansili?
Baibulo limafotokoza chifukwa chake Mulungu analenga dzikoli, nthawi imene mavuto adzathe, mmene zinthu zidzakhalire padzikoli komanso anthu amene adzakhale m’dziko la paradaiso.

robotstxt: allowed

filter: keep


text:
Dikishonale kapena kuti buku lotanthauzira mawu ndi imathandiza anthu kupeza matanthauzo a mawu omwe akuwavuta kuti amvetsetse zomwe nkhani ikukamba. Nthawi zina pamakhala dikishonale yotanthauzira mawu a chilankhulo china kupita m’chilankhulo china. Mmodzi mwa anthu omwe dikishonale yotanthauzira Chichewa m’Chingerezi ndi mzungu wa ku Netherlands Steven Paas yemwe pano ali ndi zaka 74 zakubadwa ndipo wayenda ndi kuzungulira kwambiri pakati pa Achewa. STEVEN PEMBAMOYO adacheza naye motere:
Ndiuzeni mbiri yanu.
Dzina langa lonse ndi Steven Paas ndipo ndidabadwa mu 1942 kwathu ku Netherlands. Ndimagwira ntchito za Mulungu imene ndidadzapezekera ku Malawi kuno.
Ndinu mzungu, ganizo lotanthauzira mawu a m’Chichewa lidabwera bwanji?
Chidwi chophunzira Chichewa chidakula kwambiri mmbuyomu. Pophunzira chilankhulochi ndinkakumana ndi zokhoma chifukwa kudali kovuta kumvetsetsa mawu ena. Ichi chidali chipsinjo chachikulu zedi moti zidandipangitsa kuyamba kulemba mawu ndi matanthauzo ake ndikawamva koyamba.
Mawuwa munkawamva kuti?
Monga ndanena kale, munthune ndine mtumuki wa Mulungu ndiye ndimakumana ndi anthu osiyanasiyana omwe amakhala ndi mawu osiyanasiyana. Kupatula apo, ndimakonda kuyenda m’madera kufufuza zomwe anthu amachita ndiye zina mwa zomwe zili m’bukhuli ndi zochitika m’madera makamaka ozungulira malo a Achewa omwe ndimacheza nawowo.
Sipangalephere mavuto, mudakumanapo ndi mavuto otani?
Monga mudziwa kuti nthawi zambiri anthu amakhala otchingira kwambiri makamaka pa zokhudza miyambo yawo kotero nthawi zina pofufuza, anthu ena amatha kuona ngati ndikuwafwala ndiye poteropo sizimayenda bwino mpakana ena omvetsetsa alowererepo ndi kundithandiza.
Makamaka bukuli lidalembedwa motani?
Ndimalemba liwu la Chichewa n’kulitanthauzira
kenakonso lomwelo nkulilemba m’Chingerezi n’kulitanthauziranso kuti onse Achewa ndi Azungu apindule nalo komanso kwa ena, akhoza kuphunzira Chingerezi kapena Chichewa mosavuta poligwiritsa ntchito.
Zidakukomerani bwanji kukhazikitsa bukhu lolumikiza zilankhulo ziwiri?
Ndiyambira pa Malembo Oyera omwe amapezeka pa Genesesi 11 pomwe anthu adaganiza zomanga nsanja yokafika kumwamba ndipo Mulungu adawasokoneza ndi zilankhulo zosiyanasiyana kuti pulani yawo isatheke. Pamenepa pali phunziro lakuli ndipo n’kofunika ndithu kuti anthu ngakhale ali a zilankhulo zosiyanasiyana, pakhale njira yoti azimvana mosavuta. Mukadzalimvetsetsa buku, mudzaona kuti mposavuta munthu kumvetsetsa nkhani m’Chichewa kapena m’Chingerezi poligwiritsa ntchito. Apa ndiye kuti anthu azilankhulo ziwirizi athandizika.
Bukuli lidaunikidwa kale kuti lili bwino?
Zonse zidatheka kale ndipo lidasindikizidwa ndi a Oxford University Press ndipo likufalitsidwa ndi a Maneno Book Shop. Panopa tikungopemphera kuti a unduna wa zamaphunziro ayikepo chidwi ndi danga kuti ntchito imeneyi ipindulire ophunzira. n


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
9 Mafumu+ a kutsidya kwa Yorodano anamva zimene zinachitika. Amenewa anali mafumu a Ahiti,+ Aamori, Akanani,+ Aperezi,+ Ahivi ndi Ayebusi.+ Iwo anali kukhala kudera lamapiri, ndiponso ku Sefela, ndi m’mbali monse mwa Nyanja Yaikulu,+ komanso pafupi ndi Lebanoni.+ Mafumu onsewo atangomva zimene zinachitikazo,
2 anasonkhanitsa pamodzi magulu awo ankhondo kuti amenyane ndi Yoswa ndi Isiraeli.+
3 Anthu a ku Gibeoni+ anamva zimene Yoswa anachita ku Yeriko+ ndi Ai.+
4 Atamva choncho, paokha anachitapo kanthu mwanzeru.+ Ananyamula chakudya m’matumba akutha n’kukweza pa abulu awo. Ananyamulanso vinyo m’matumba achikopa akutha, omangamanga mong’ambika.+
5 Anavala nsapato zakutha zosokererasokerera, ndi zovala zansanza. Mkate wawo wonse wa kamba wa pa ulendo unali wouma ndi wofumbutuka.
6 Kenako anapita kwa Yoswa kumsasa wa ku Giligala,+ ndipo anauza iye ndi amuna achiisiraeli kuti: “Ife tachokera kudziko lakutali kwambiri. Chonde, chitani nafe pangano.”+
7 Koma amuna achiisiraeli anayankha Ahiviwo+ kuti: “Mwinamwake mumakhala pafupi chakonkuno. Ndiye tingachite nanu bwanji pangano?”+
8 Iwo poyankha anauza Yoswa kuti: “Ndife okonzeka kukhala akapolo anu.”+
Ndiyeno Yoswa anawafunsanso kuti: “Koma ndinu ndani makamaka, ndipo mwachokera kuti?”
9 Iwo anamuyankha kuti: “Akapolo anufe tachokera kudziko lakutali kwambiri.+ Tabwera chifukwa tamva za dzina+ la Mulungu wanu, Yehova. Tamva mbiri yake ndi zonse zimene anachita ku Iguputo.+
10 Tamvanso zonse zimene anachita kwa mafumu awiri a Aamori kutsidya lina la Yorodano. Mafumuwo ndiwo Sihoni+ mfumu ya Hesiboni, ndi Ogi+ mfumu ya Basana, imene inali ku Asitaroti.+
11 Pakumva zimenezi, akulu akwathu ndi anthu onse a m’dziko lathu anatiuza kuti,+ ‘Tengani kamba wa pa ulendo, mupite mukakumane nawo. Mukawauze kuti: “Ife ndife akapolo anu.+ Chonde chitani nafe pangano.”’+
12 Tsiku limene tinanyamuka kunyumba kubwera kwa inu, mkate wathuwu umene tinautenga monga kamba wa pa ulendo unali wotentha. Koma taonani! Tsopano wauma ndipo ukufumbutuka.+
13 Taonaninso matumba achikopa a vinyowa. Matumba amenewa anali atsopano pamene timathiramo vinyo, koma tsopano atha ndi kung’ambika.+ Komanso onani zovala zathu ndi nsapato zathuzi, zang’ambika chifukwa cha kutalika kwa ulendo.”
14 Pamenepo amuna achiisiraeli anatengako zakudyazo kuti aziyang’anitsitse, ndipo sanafunsire kwa Yehova.+
15 Choncho Yoswa anagwirizana nawo za mtendere,+ ndipo anachita nawo pangano kuti asawaphe. Zitatero, atsogoleri+ a Isiraeli analumbira kwa anthuwo.+
16 Koma patapita masiku atatu atachita nawo panganolo, anamva kuti anthuwo anali apafupi, ndi kuti anali kukhala m’dera lomwelo.
17 Pamenepo Aisiraeliwo ananyamuka n’kukafika kumizinda ya anthuwo pa tsiku lachitatu. Mizindayo inali Gibeoni,+ Kefira,+ Beeroti,+ ndi Kiriyati-yearimu.+
18 Ana a Isiraeli sanawaphe anthuwo. Sanawaphe chifukwa atsogoleri a khamu la ana a Isiraeli anali atalumbirira+ anthuwo pali Yehova, Mulungu wa Isiraeli.+ Choncho, khamu lonse linayamba kung’ung’udza motsutsana ndi atsogoleriwo.+
19 Pamenepo atsogoleri onse anauza khamu lonselo kuti: “Ife tinawalumbirira pali Yehova Mulungu wa Isiraeli, ndipo tsopano sitingawachitire choipa.+
20 Tiwasiya kuti akhale ndi moyo, kuti Mulungu asatikwiyire chifukwa cha lumbiro limene tinawalumbirira.”+
21 Ndiyeno atsogoleriwo anawauza kuti: “Akhale ndi moyo, ndipo akhale otola nkhuni ndi otungira madzi khamu lonse la Isiraeli,+ monga mmene tinawalonjezera.”+
22 Pambuyo pake Yoswa anaitana anthuwo, n’kuwafunsa kuti: “N’chifukwa chiyani munatipusitsa ponena kuti ‘Timakhala kutali kwambiri ndi inu,’+ pamene mukukhala nafe pafupi chonchi?+
23 Tsopano mukhala anthu otembereredwa.+ Mukhala akapolo+ otola nkhuni ndi otungira madzi nyumba ya Mulungu wanga ku nthawi yonse.”+
24 Anthuwo anamuyankha Yoswa kuti: “Akapolo anufe tinachita zimenezi+ chifukwa tinali ndi mantha aakulu.+ Tinachita mantha titauzidwa mosapita m’mbali za Yehova Mulungu wanu. Tinamva kuti analamula mtumiki wake Mose kuti akupatseni dziko lonse lino, ndi kuti muphe anthu onse okhalamo.+
25 Tsopano tadzipereka m’manja mwanu. Muchite nafe chilichonse chimene mukuona kuti n’chabwino ndi choyenera kwa inu.”+
26 Yoswa anavomereza kuchita nawo motero. Anawalanditsa kwa ana a Isiraeli kuti asawaphe.+
27 Chotero pa tsikuli, Yoswa anawaika+ kukhala otola nkhuni ndi otungira madzi Aisiraeli,+ ndiponso kuti azitola nkhuni ndi kutunga madzi a paguwa lansembe la Yehova, pamalo alionse amene Mulungu wasankha.+ Iwo akhala akuchita zimenezi mpaka lero.
Patsani ena
Patsani ena
Yoswa 9
Baibulo la Dziko Latsopano la Malemba Opatulika
https://www.jw.org/finder?docid=1011452&Book=6&Chapter=9&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D6%26Chapter%3D9%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
N’chifukwa Chiyani Tiyenera ‘Kukhalabe Maso’?
“Khalanibe maso chifukwa simukudziwa tsiku limene Ambuye wanu adzabwere.”—MAT. 24:42.
NYIMBO: 136, 129
1. Perekani chitsanzo chosonyeza zimene zingachitike ngati munthu sakukhala maso ndi zimene zikuchitika. (Onani chithunzi pamwambapa.)
TIYEREKEZE kuti muli pamsonkhano ndipo pulogalamu yatsala pang’ono kuyamba. Tcheyamani akupita kupulatifomu n’kunena mawu amalonje. Kenako nyimbo zikuyamba ndipo anthu akukhala m’malo awo n’kumamvetsera nyimbozo. Izi zikuwathandiza kuti akonzekere kumvetsera nkhani za pamsonkhanowu. Koma pali ena amene sanazindikire n’komwe kuti tcheyamani wapita kupulatifomu ndipo nyimbo zayamba. Choncho akungopitirizabe kucheza kapena kuyendayenda. Chitsanzochi chikusonyeza kuti munthu akapanda kukhala maso, sazindikira zimene zikuchitika. Tingaphunzire zambiri pamenepa chifukwa posachedwapa pachitika zinthu zoopsa ndipo tiyenera kukonzekera. Kodi chichitike ndi chiyani?
2. N’chifukwa chiyani Yesu anauza ophunzira ake kuti ‘akhale maso’?
2 Pamene Yesu Khristu ankauza ophunzira ake za “mapeto a nthawi ino,” anawapatsa malangizo akuti: “Khalani maso, khalani tcheru, pakuti simukudziwa pamene nthawi yoikidwiratu idzafika.” Kenako anawauzanso mobwerezabwereza kuti: “Khalani maso.” (Mat. 24:3; werengani Maliko 13:32-37.) Zimene Mateyu analemba pa nkhani yomweyi zimasonyezanso kuti Yesu anachenjeza ophunzira akewo kuti akhale tcheru. Anawauza kuti: “Khalanibe maso chifukwa simukudziwa tsiku limene Ambuye wanu adzabwere. . . . Pa chifukwa chimenechi, nanunso khalani okonzeka, chifukwa pa ola limene simukuliganizira, Mwana wa munthu adzabwera.” Ndiyeno ananenanso kuti: “Khalanibe maso chifukwa simukudziwa tsiku kapena ola lake.”—Mateyu 24:42-44; 25:13.
3. N’chifukwa chiyani timamvera malangizo a Yesu oti tikhale maso?
3 A Mboni za Yehovafe timaona kuti malangizo a Yesuwa ndi ofunika kwambiri. Tikudziwa kuti tili “nthawi yamapeto” yeniyeni ndipo “chisautso chachikulu” chikhoza kuyamba nthawi iliyonse. (Dan. 12:4; Mat. 24:21) Panopa uthenga wa Ufumu ukulalikidwa padziko lonse. Komanso zinthu monga nkhondo, makhalidwe oipa, njala, miliri ndi zivomerezi zili ponseponse. Nazonso zipembedzo zikusokoneza kwambiri anthu. (Mat. 24:7, 11, 12, 14; Luka 21:11) Tikuyembekezera nthawi imene Yesu adzabwere kudzatipulumutsa komanso kudzakwaniritsa chifuniro cha Mulungu.—Maliko 13:26, 27.
TSIKULO LIKUYANDIKIRA KWAMBIRI
4. (a) Tikudziwa bwanji kuti Yesu panopa akudziwa nthawi imene Aramagedo idzayambe? (b) Ngakhale kuti sitidziwa nthawi imene chisautso chachikulu chidzayambe, kodi sitiyenera kukayikira za chiyani?
4 Tikakhala pamsonkhano, timadziwa nthawi yeniyeni imene chigawo chilichonse chiyambe. Koma ngakhale titayesetsa bwanji sitingadziwe chaka, tsiku kapena ola limene chisautso chachikulu chidzayambe. Yesu ali padzikoli ananena kuti: “Kunena za tsikulo ndi ola lake, palibe amene akudziwa, ngakhale angelo akumwamba kapenanso Mwana, koma Atate yekha.” (Mat. 24:36) Koma Yesu Khristu wapatsidwa mphamvu kuti awononge dziko la Satanali. (Chiv. 19:11-16) Choncho tikhoza kunena kuti panopa akudziwa nthawi imene Aramagedo idzayambe. Koma ifeyo sitikudziwa nthawi yake. Ndiyetu mpake kuti tiyenera kukhala maso mpaka pamene chisautso chidzayambe. Yehova akudziwa nthawi yeniyeni pamene chisautso chidzayambe. Nthawiyo ikuyandikirayandikirabe ndipo Baibulo limanena kuti ‘siidzachedwa.’ (Werengani Habakuku 2:1-3.) Kodi tingatsimikize bwanji zimenezi?
5. Perekani chitsanzo chosonyeza kuti Yehova amakwaniritsa malonjezo ake pa nthawi yake.
5 Yehova amakwaniritsa chilichonse chimene walonjeza pa nthawi yake yeniyeni. Taganizirani zimene anachita populumutsa Aisiraeli ku Iguputo. Iye anawapulumutsa pa Nisani 14, 1513 B.C.E. Ndiyeno ponena za tsiku limeneli, Mose analemba kuti: “Zaka 430 zimenezi zitatha, pa tsiku lomwe zinatha, makamu onse a Yehova anatuluka m’dziko la Iguputo.” (Eks. 12:40-42) Zaka 430 zimenezi zinayamba pamene pangano lomwe Yehova anachita ndi Abulahamu linayamba kugwira ntchito mu 1943 B.C.E. (Agal. 3:17, 18) Patapita nthawi, Yehova anauza Abulahamu kuti: “Udziwe ndithu kuti mbewu yako idzakhala mlendo m’dziko la eni, ndipo idzatumikira eni dzikolo. Iwo adzasautsa mbewu yako kwa zaka 400.” (Gen. 15:13; Mac. 7:6) Zikuoneka kuti zaka 400 zimenezi zinayamba mu 1913 B.C.E. pamene Isimaeli ankanyoza Isaki ndipo zinatha pamene Aisiraeli anachoka ku Iguputo mu 1513 B.C.E. (Gen. 21:8-10; Agal. 4:22-29) Kodi si zochititsa chidwi kuti Yehova ananeneratu nthawi imene adzapulumutse Aisiraeli kutatsala zaka mahandiredi angapo?
6. N’chifukwa chiyani sitiyenera kukayikira zoti Yehova adzapulumutsa anthu ake?
6 Yoswa anali m’gulu la anthu amene anachoka ku Iguputo. Iye anakumbutsa Aisiraeli kuti: “Inu mukudziwa bwino ndi mtima wanu wonse ndi moyo wanu wonse, kuti pamawu onse abwino amene Yehova Mulungu wanu ananena kwa inu, palibe ngakhale amodzi omwe sanakwaniritsidwe. Onse akwaniritsidwa kwa inu. Palibe ngakhale mawu amodzi omwe sanakwaniritsidwe.” (Yos. 23:2, 14) Nafenso tisamakayikire zoti Yehova adzakwaniritsa lonjezo lake loti adzatipulumutsa pa chisautso chachikulu. Koma kuti tidzapulumuke tiyenera kukhalabe maso.
KUTI TIDZAPULUMUKE TIYENERA KUKHALABE MASO
7, 8. (a) Kodi alonda a mizinda yakale ankafunika kuchita chiyani, nanga tikuphunzirapo chiyani? (b) Perekani chitsanzo cha mavuto amene angachitike ngati alonda agona.
7 Tikhoza kuphunzira zambiri pa nkhani yokhudza kukhala maso tikaganizira zimene alonda a m’mizinda yakale ankachita. Kalelo mizinda yaikulu monga Yerusalemu inkakhala ndi mipanda italiitali. Mipandayi inkawateteza ndipo inkathandiza kuti alonda aziona ngati adani akubwera. Alondawo ankakhala pampanda kapena pageti usana ndi usiku. Kukamabwera choopsa chilichonse, iwo ankayenera kudziwitsa anthu a mumzindawo. (Yes. 62:6) Alondawa ankadziwa kuti ayenera kukhala maso nthawi zonse kuti adziwe zimene zikuchitika chifukwa kupanda kutero akanaphetsa anthu ambirimbiri.—Ezek. 33:6.
8 Wolemba mbiri wina dzina lake Josephus ananena kuti, Aroma analowa mumzinda wa Yerusalemu mu 70 C.E. chifukwa chakuti alonda a pageti anagona. Aromawo anapita kukayatsa kachisi kenako n’kuwononga mzinda wonsewo. Ichi chinali chimake cha mavuto oopsa amene anachitika ku Yerusalemu.
9. Kodi anthu ambiri sadziwa za chiyani?
9 Masiku ano, mayiko ambiri ali ndi asilikali olondera m’malire komanso zipangizo zamakono zachitetezo. Amachita izi kuti aziona zigawenga kapena adani ofuna kulowa m’dziko lawo. Koma mabomawa sadziwa zoti pali boma lamphamvu kumwamba lolamulidwa ndi Yesu. Bomali lidzawononga maboma onse padzikoli. (Yes. 9:6, 7; 56:10; Dan. 2:44) Koma ifeyo timayesetsa kukhala maso kuti tsiku la Yehova lidzatipeze tili okonzeka.—Sal. 130:6.
ZINTHU ZIMENE ZINGATISOKONEZE
10, 11. (a) Kodi tiyenera kukhala osamala ndi chiyani? Perekani chifukwa. (b) N’chiyani chikukutsimikizirani kuti Mdyerekezi akupangitsa anthu kuti azinyalanyaza ulosi wa m’Baibulo?
10 Taganizirani mmene mlonda amamvera kukamacha, ngati wakhala maso usiku wonse. Amatopa kwambiri moti zimakhala zovuta kuti akhalebe maso. Ndi mmene zililinso masiku ano. Pamene mapeto akuyandikira zizikhala zovuta kwambiri kuti tikhalebe maso. Koma zingakhale zomvetsa chisoni kwambiri ngati tingayambe kugona. Tiyeni tikambirane zinthu zitatu zimene zingatilepheretse kukhala maso tikapanda kusamala.
11 Satana akusocheretsa anthu. Yesu atatsala pang’ono kuphedwa, anachenjeza ophunzira ake katatu za “wolamulira wa dzikoli.” (Yoh. 12:31; 14:30; 16:11) Iye ankadziwa kuti Mdyerekezi adzachititsa anthu kuti akhale mumdima n’cholinga choti asakhale maso komanso asadziwe zimene zichitike posachedwapa. (Zef. 1:14) Satana amasocheretsa anthu pogwiritsira ntchito zipembedzo zonyenga. Kodi inuyo simuona umboni wakuti iye wachititsa “khungu maganizo a anthu osakhulupirira”? Ambiri sadziwa zoti Yesu akulamulira ndiponso zoti posachedwapa mapeto afika. (2 Akor. 4:3-6) Nthawi zambiri tikamalalikira timapeza anthu osafuna kumva uthenga wathu. Iwo amakayikira tikamawauza kuti mapeto ali pafupi.
12. N’chifukwa chiyani tiyenera kusamala kuti tisapusitsidwe ndi Mdyerekezi?
12 Tonsefe tikudziwa ubwino wokhala maso choncho tisalole kuti zochita za anthu ena zitifooketse kapena kutisokoneza. Paja Paulo anauza Akhristu anzake kuti: “Mukudziwa bwino kuti tsiku la Yehova lidzabwera ndendende ngati mbala usiku.” (Werengani 1 Atesalonika 5:1-6.) Nayenso Yesu anapereka chenjezo loti: “Inunso khalani okonzeka, chifukwa pa ola limene simukuliganizira, Mwana wa munthu adzafika.” (Luka 12:39, 40) Posachedwapa, Satana adzapusitsa anthu n’kumaganiza kuti padzikoli pali “bata ndi mtendere” ndipo zinthu zikuyenda bwino. Koma ife tikapitirizabe kukhala maso, tsiku lachiweruzoli silidzatidzidzimutsa “ngati mmene lingachitire kwa mbala.” Choncho tiyenera kuwerenga Mawu a Mulungu tsiku lililonse n’kumaganizira kwambiri zimene Yehova akutiphunzitsa.
13. Kodi mzimu wa dziko ukusokoneza bwanji anthu, nanga ifeyo tingaupewe bwanji?
13 Mzimu wa dzikoli umagonetsa anthu mwauzimu. Masiku ano anthu akutanganidwa kwambiri ndi zinthu zina moti sazindikira “zosowa zawo zauzimu.” (Mat. 5:3) Iwo amakopeka ndi zinthu za m’dzikoli zimene zimalimbikitsa ‘chilakolako cha thupi ndi cha maso.’ (1 Yoh. 2:16) Nazonso zosangalatsa zili mbwee moti anthu ambiri ndi “okonda zosangalatsa.” (2 Tim. 3:4) Akakhala mayesero ndiye akuwonjezeka chaka ndi chaka. N’chifukwa chake Paulo anauza Akhristu kuti: “Musamakonzekere kuchita zilakolako za thupi.”—Aroma 13:11-14.
14. Kodi palemba la Luka 21:34, 35 pali malangizo otani?
14 Timayesetsa kupewa mzimu wa dziko ndipo timafuna kuti mzimu wa Mulungu uzititsogolera. Yehova amagwiritsa ntchito mzimu wakewu potithandiza kumvetsa zinthu zimene zichitike posachedwapa. [1] (1 Akor. 2:12) Komabe timadziwa kuti kupanda kusamala, ngakhale zinthu zabwinobwino zingatilepheretse kukhala maso. (Werengani Luka 21:34, 35.) Anthu ena angamatinyoze akaona kuti tikuyesetsa kukhala maso, koma tisalole kuti zimenezi zitifooketse. (2 Pet. 3:3-7) M’malomwake tiyenera kusonkhana ndi Akhristu anzathu chifukwa mzimu wa Mulungu umapezeka kumisonkhanoko.
15. Kodi n’chiyani chinachitikira Petulo, Yakobo ndi Yohane, nanga zoterezi zingatichitikerenso bwanji ifeyo?
15 Tingamavutike kukhala maso chifukwa si ife angwiro. Yesu ankadziwa kuti n’zosavuta kwa anthu omwe si angwiro kugonja akakumana ndi mayesero. Taganizirani zimene zinachitika usiku woti aphedwa mawa lake. Iye ankadziwa kuti ayenera kudalira Atate wake kuti athe kukhalabe wokhulupirika. Choncho anapita kukapemphera ndipo anauza Petulo, Yakobo ndi Yohane kuti nawonso ‘akhalebe maso.’ Koma iwo sanazindikire kuti nthawiyi inali yofunikadi kukhala maso kwambiri, choncho anagona. Ngakhale kuti Yesu nayenso anali atatopa, anakhalabe maso ndipo ankapemphera kwambiri kwa Atate wake. N’zimenenso ophunzira akewo ankayenera kuchita.—Maliko 14:32-41.
16. Mogwirizana ndi lemba la Luka 21:36, kodi Yesu anati tiyenera kuchita chiyani kuti ‘tikhalebe maso’?
16 Kuti ‘tikhale maso’ pamafunika zambiri osati kungokhala ndi maganizo abwino. Masiku angapo zisanachitike zimene tatchula m’ndime yapitayi, Yesu anauza atumwiwo kuti azipemphera kwa Yehova mopembedzera. (Werengani Luka 21:36.) Choncho kuti tikhale maso, nafenso tiyenera kumapemphera nthawi zonse.—1 Pet. 4:7.
TISASIYE KUKHALA MASO
17. Kodi tingatani kuti tikhale okonzeka?
17 Paja Yesu ananena kuti mapeto adzafika ‘pa ola limene sitikuliganizira.’ (Mat. 24:44) Choncho ino si nthawi yoti tizifunafuna moyo umene dzikoli limaona kuti ungachititse munthu kukhala wosangalala. Zimenezo zingapangitse kuti tiyambe kusinza mwauzimu. M’Baibulo timapeza malangizo ochokera kwa Yehova ndi Yesu amene angatithandize kuti tikhalebe maso. Choncho tiyeni tiziganizira maulosi a m’Baibulo amene akukwaniritsidwa panopa komanso kukwaniritsidwa kwake. Tizionetsetsanso kuti tili pa ubwenzi wolimba ndi Yehova ndiponso tikuika zinthu zokhudza Ufumu pamalo oyamba. Tikatero mapeto adzatipeza tili okonzeka ndipo tidzapulumuka.—Chiv. 22:20.


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
11 “Nthawi zonse uzikonda Yehova Mulungu wako+ ndi kuchita zofuna zake, kutsatira mfundo zake, zigamulo zake+ ndi malamulo ake.
2 Inuyo mukudziwa bwino lero, (sindikulankhulatu ndi ana anu amene sanadziwe ndi kuona chilango cha Yehova+ Mulungu wanu, ukulu wake+ ndi dzanja lake lamphamvu+ ndi mkono wake wotambasula,+
3 kapena zizindikiro ndi zochita zake zimene anachita pakati pa dziko la Iguputo+ kwa Farao mfumu ya Iguputo, ndi zimene anachitira dziko lake lonse.
4 Amenenso sanaone zimene Mulungu anachitira gulu lankhondo la Aiguputo, mahatchi ake ndi magaleta ake ankhondo, amene anawamiza m’madzi a m’Nyanja Yofiira pamene anali kukuthamangitsani,+ ndipo Yehova anawononga Iguputo moti ndi mmene zilili kufikira lero.+
5 Sindikulankhula ndi ana anu amene sanaone zimene Mulungu wakuchitirani m’chipululu kudzafika malo ano,
6 kapena zimene anachitira Datani ndi Abiramu,+ ana a Eliyabu, mwana wa Rubeni, pamene dziko linatsegula pakamwa pake ndi kuwameza pamodzi ndi mabanja awo, mahema awo, ndi chamoyo china chilichonse chimene chinali pakati pawo. Dziko linawameza ali pakati pa Aisiraeli onse).+
7 Pakuti inu munaona ndi maso anu zochita zonse zazikulu zimene Yehova anachita.+
8 “Chotero muzisunga malamulo onse+ amene ndikukupatsani lero, kuti mukhale amphamvu ndi kuti mulowedi m’dziko limene mukuwolokerako ndi kulitenga kukhala lanu,+
9 kutinso mutalikitse masiku anu+ m’dziko limene Yehova analumbirira makolo anu kuti adzawapatsa iwowo ndi mbewu yawo,+ dziko loyenda mkaka ndi uchi.+
10 “Pakuti dziko limene mukupita kukalitenga kukhala lanu, si lofanana ndi dziko la Iguputo limene munatulukamo. Kumeneko munali kufesa mbewu zanu ndi kuzithirira ndi mapazi anu, ngati kuti mukuthirira dimba la ndiwo zamasamba.
11 Koma dziko limene mukuwolokerako kuti mukalitenge kukhala lanu ndi dziko lamapiri ndi zigwa.+ Ilo limamwa madzi a mvula, madzi ochokera kumwamba.
12 Limenelo ndi dziko limene Yehova Mulungu wanu akulisamalira. Nthawi zonse maso+ a Yehova Mulungu wanu amakhala padziko limeneli, kuyambira kuchiyambi kwa chaka mpaka kumapeto.
13 “Ndiyeno mukadzamveradi malamulo anga+ amene ndikukupatsani lero, moti n’kukonda Yehova Mulungu wanu ndi kum’tumikira ndi mtima wanu wonse, ndi moyo wanu wonse,+
14 iyenso adzakupatsani mvula pa nthawi yake m’dziko lanu,+ mvula yoyambirira ndi mvula yomaliza,+ ndipo mudzakololadi mbewu zanu ndi kukhaladi ndi vinyo wotsekemera komanso mafuta.
15 Adzameretsanso msipu m’dziko lanu kuti ziweto zanu zidye,+ ndipo inu mudzadya ndi kukhuta.+
16 Samalani kuti mitima yanu isakopeke+ ndipo musapatuke ndi kupembedza milungu ina n’kumaiweramira.+
17 Mukatero mkwiyo wa Yehova udzakuyakirani. Adzatseka kumwamba moti mvula sidzagwa+ ndipo nthaka sidzatulutsa zipatso zake. Pamenepo mudzafafanizika mwamsanga m’dziko labwinolo limene Yehova akukupatsani.+
18 “Chotero mawu angawa muwasunge m’mitima yanu+ ndi kuwatsatira m’moyo wanu. Muwamange monga chizindikiro padzanja lanu, ndipo akhale ngati chomanga pamphumi panu.+
19 Ana anu muwaphunzitsenso mawu amenewa, ndipo muzilankhula nawo za mawuwa mukakhala pansi m’nyumba mwanu, poyenda pamsewu, pogona ndi podzuka.+
20 Muziwalemba pamafelemu a nyumba zanu ndi pazipata za mzinda wanu,+
21 kuti masiku anu ndi masiku a ana anu achuluke+ m’dziko limene Yehova analumbirira makolo anu kuti adzawapatsa,+ kuti masikuwo achuluke monga masiku a thambo lokhala pamwamba pa dziko.+
22 “Mukasungadi malamulo onsewa+ amene ndikukupatsani, kukonda Yehova Mulungu wanu,+ kuyenda m’njira zake zonse+ ndi kum’mamatira,+
23 Yehova adzachotsa mitundu yonseyi chifukwa cha inu,+ ndipo mitundu yamphamvu ndi yaikulu kuposa inu mudzailanda dziko.+
24 Malo alionse amene mapazi anu adzapondapo adzakhala anu.+ Malire a dziko lanu adzayambira kuchipululu kukafika ku Lebanoni, kuyambira ku mtsinje wa Firate, kukafika kunyanja ya kumadzulo.+
25 Palibe munthu amene adzaima kuti alimbane nanu.+ Yehova Mulungu wanu adzachititsa dziko lonse limene mudzapondapo kugwidwa ndi mantha aakulu ndi kukuopani,+ monga mmene anakulonjezerani.
26 “Onani, ndikukuikirani pamaso panu lero dalitso ndi temberero:+
27 dalitsoli mudzalilandira malinga ngati mudzamvera malamulo a Yehova Mulungu wanu,+ omwe ndikukupatsani lero,
28 ndipo mudzalandira temberero+ limeneli ngati simudzamvera malamulo a Yehova Mulungu wanu,+ n’kupatuka panjira imene ndikukulamulani lero kuti muziyendamo, n’kuyamba kutsatira milungu ina imene simukuidziwa.
29 “Ndiyeno Yehova Mulungu wanu akadzakulowetsani m’dziko limene mukupita kukalitenga kuti likhale lanu,+ mukatchule dalitsoli paphiri la Gerizimu+ ndipo temberero mukalitchulire paphiri la Ebala.+
30 Si paja mapiri amenewa ali kuchigawo chotulukira dzuwa cha Yorodano, m’dziko la Akanani okhala mu Araba,+ moyang’anizana ndi Giligala,+ pafupi ndi mitengo ikuluikulu ya ku More?+
31 Pakuti mukuwoloka Yorodano ndi kukalowa m’dziko limene Yehova Mulungu wanu akukupatsani kuti mulitenge kukhala lanu. Mukalitengedi ndi kukhala momwemo.+
32 Chotero muzisunga mosamala malangizo onse ndi zigamulo zonse+ zimene ndikuika pamaso panu lero.+
Patsani ena
Patsani ena
Deuteronomo 11
Baibulo la Dziko Latsopano la Malemba Opatulika
https://www.jw.org/finder?docid=1011452&Book=5&Chapter=11&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D5%26Chapter%3D11%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
KUCHEZA NDI MUNTHU WINA
N’chifukwa Chiyani Tiyenera Kukumbukira Imfa ya Yesu?
Nkhani ili m’munsiyi ikusonyeza zimene a Mboni za Yehova amachita akamakambirana ndi anthu nkhani za m’Baibulo. Tiyerekeze kuti Mayi Mogan a Mboni za Yehova, afika pakhomo pa Mayi Black.
“MUZICHITA ZIMENEZI PONDIKUMBUKIRA”
Mayi Mogan: Ndasangalala kuti ndakupezani muli pakhomo Mayi Black. Zikomo kwambiri chifukwa chobwera kumwambo wokumbukira imfa ya Yesu mlungu watha. * Ndikukhulupirira kuti munasangalala ndi nkhani yomwe inakambidwa ija.
Mayi Black: Ndinasangalala nayodi kwambiri. Koma kunena zoona, zina sindinazimvetse bwinobwino. Anthu ambiri amakumbukira kubadwa kwa Yesu pa Khirisimasi komanso amachita Isitala pokumbukira kuuka kwake. Koma anthu sakumbukira imfa ya Yesu ngati mmene zimakhalira ndi kubadwa kwake.
Mayi Mogan: N’zoonadi. Khirisimasi ndi Isitala ndi zikondwerero zotchuka padziko lonse. Koma a Mboni za Yehova amaona kuti n’zofunika kwambiri kukumbukira imfa ya Yesu. Ngati muli ndi nthawi pang’ono, ndingakufotokozereni chifukwa chake.
Mayi Black: Palibe vuto. Mpata ndili nawo ndithu.
Mayi Mogan: Chifukwa chachikulu n’choti, Yesu analamula otsatira ake kuti azikumbukira imfa yake. Taganizirani zomwe zinachitika usiku woti aphedwa mawa lake. Kodi mukukumbukira kuti wokamba nkhani uja ananena kuti Yesu ndi ophunzira ake anadya chakudya chamadzulo?
Mayi Black: Eya, ndikukumbukiradi mfundo imeneyo.
Mayi Mogan: Chakudyachi chimadziwikanso kuti Chakudya Chamadzulo cha Ambuye. Pa nthawi ya chakudya chimenechi, Yesu anauza otsatira ake malangizo enaake. Kodi mungawerenge lemba la Luka 22:19, kuti timve zimene Yesu ananena?
Mayi Black: Chabwino, likuti. “Kenako anatenga mkate. Atayamika anaunyemanyema n’kuwapatsa, ndipo anati: ‘Mkate uwu ukuimira thupi langa limene likuperekedwa chifukwa cha inu. Muzichita zimenezi pondikumbukira.’”
Mayi Mogan: Zikomo kwambiri. Taonani zimene Yesu ananena kumapeto kwa vesili. Anati: “Muzichita zimenezi pondikumbukira.” Apa Yesu ankatanthauza kuti otsatira ake azikumbukira imfa yake, chifukwa anali atawauza kale kuti adzapereka moyo wake pofuna kuwawombola. Yesu anatchulanso mfundo yomweyi pa Mateyu 20:28. Lembali limati: “Mwana wa munthu sanabwere kudzatumikiridwa, koma kudzatumikira ndi kudzapereka moyo wake dipo kuwombola anthu ambiri.” Mwachidule ndingati a Mboni za Yehova chaka chilichonse amasonkhana pa tsiku limene Yesu anafa kuti akumbukire zimene Yesu anachita popereka moyo wake kuti atiwombole. Imfa yake idzathandiza anthu omvera kupeza moyo wosatha.
N’CHIFUKWA CHIYANI TINAFUNIKA KUWOMBOLEDWA?
Mayi Black: Ndamvapo anthu akunena kuti Yesu anatifera kuti tidzapeze moyo wosatha. Koma kunena zoona nkhani imeneyi sindiimvetsa bwino.
Mayi Mogan: Si inu nokha. Nkhani yokhudza dipo la Yesu ndi yovuta kumvetsa. Koma ndi imodzi mwa nkhani zofunika kwambiri zomwe Baibulo limaphunzitsa. Nkhani yake ndi yaitali ndipo pangafunike nthawi kuti muimvetse bwinobwino.
Mayi Black: Nthawi ilipo. Mukhoza kundifotokozera.
Mayi Mogan: Chabwino. Nkhani imeneyi ndinaiwerenganso posachedwapa, ndipo ndiyesetsa kufotokoza moti muimvetse bwino.
Mayi Black: Okhe.
Mayi Mogan: Kuti timvetse chifukwa chake anthufe tinkafunika kuwomboledwa, tifunika kudziwa mavuto amene Adamu ndi Hava anabweretsa atachimwa m’munda wa Edeni. Tiyeni tiwerenge lemba la Aroma 6:23. Kodi mungawerenge?
Mayi Black: Ndiwerenga. Likuti: “Malipiro a uchimo ndi imfa, koma mphatso imene Mulungu amapereka ndi moyo wosatha kudzera mwa Khristu Yesu Ambuye wathu.”
Mayi Mogan: Zikomo, mwawerenga bwino. Tiyeni tikambirane zimene vesili likunena. Layamba ndi mawu akuti: “Malipiro a uchimo ndi imfa.” Mfundo imeneyi yakhala ikugwira ntchito kuyambira pamene Adamu ndi Hava analengedwa. Munthu akachimwa, zotsatira zake ndi imfa. N’zoona kuti anthu atangolengedwa kumene, panalibe munthu wochimwa. Adamu ndi Hava analengedwa angwiro ndipo ana awonso akanakhala angwiro. Choncho sipakanakhalanso chifukwa choti anthu azifa. Adamu ndi Hava komanso ana awo akanakhala ndi moyo wosangalala mpaka kalekale. Koma zimenezi sizinachitike. Kodi mukudziwa chifukwa chake?
Mayi Black: Ndikuganiza kuti n’chifukwa choti Adamu ndi Hava anadya chipatso cha mtengo umene Mulungu anawaletsa.
Mayi Mogan: Zoona. Adamu ndi Hava anachimwa chifukwa anasankha dala kusamvera Mulungu. M’mawu ena tingati anasankha kuti akhale ochimwa kapena kuti asakhalenso angwiro. Komatu zimene anasankhazi zinabweretsera mavuto kwa iwowo komanso ana awo.
Mayi Black: Mukutanthauza chiyani?
Mayi Mogan: Mwina ndikupatseni chitsanzo. Kodi munayamba mwaphikapo chigumu?
Mayi Black: Ee. Ndimakonda kuphika zigumu kwabasi.
Mayi Mogan: Tiyerekeze kuti mwapeza poto wabwino woti muziphikiramo zigumu. Koma musanayambe kumugwiritsa ntchito, potoyo akugwa n’kupindika mbali imodzi. Ndiye mutati mwaphika chigumu m’mpoto ameneyu, chingakhale chotani?
Mayi Black: Chingakhale chopindika, popeza potoyo ndi wopindikanso.
Mayi Mogan: Mofanana ndi zimenezi, Adamu ndi Hava atasankha kusamvera Mulungu, sanalinso angwiro. Choncho tingati anakhala ngati apindika. Ndiye chifukwa choti anachimwa asanabereke ana, ana onse amene anabereka anabadwa opindika, kapena kuti ochimwa. M’Baibulo, mawu akuti munthu “wochimwa” ali ndi matanthauzo awiri. Choyamba amatanthauza munthu amene wachita tchimo linalake. Chachiwiri mawuwa amanenanso za anthu tonsefe. Popeza tonse tinachokera kwa Adamu ndi Hava, omwe anali ochimwa, ndiye kuti tonsefe ndife ochimwa. Tikutero chifukwa Adamu ndi Hava atachimwa anakhala ngati agulitsa ana awo onse ku uchimo, womwe umachititsa kuti anawo azifa. Ndiye chifukwa chake lemba la Aroma 6:23 limanena kuti, malipiro a uchimo ndi imfa.
Mayi Black: Komatu chimenechi si chilungamo. N’chifukwa chiyani anthu onse amavutika komanso kufa, pomwe anthu awiri okha ndi omwe anachimwa?
Mayi Mogan: Zingaonekedi ngati kupanda chilungamo. Koma zosangalatsa n’zoti, Mulungu yemwe amaweruza mwachilungamo anagamula kuti Adamu ndi Hava afe chifukwa cha tchimo lomwe anachita. Komabe anakonza njira yopulumutsira ana awo. Mulungu anakonza zoti Mwana wake afe n’cholinga choti awombole ana a Adamu ndi Hava. Taonaninso zimene zili palemba la Aroma 6:23 lija. Mwaona kuti pambuyo pa mawu akuti, “malipiro a uchimo ndi imfa” pali mawu akuti, “koma mphatso imene Mulungu amapereka ndi moyo wosatha kudzera mwa Khristu Yesu Ambuye wathu”? Choncho, imfa ya Yesu idzathandiza kuti anthu amasuke ku uchimo ndi imfa. *
DIPO LA YESU NDI MPHATSO YAMTENGO WAPATALI YOCHOKERA KWA MULUNGU
Mayi Mogan: Koma pali mfundo ina m’vesili yomwe ndingakonde mutaidziwa.
Mayi Black: Mfundo yake ndi yotani?
Mayi Mogan: Kodi mwaona kuti vesili likunenanso kuti: “Koma mphatso imene Mulungu amapereka ndi moyo wosatha kudzera mwa Khristu Yesu Ambuye wathu”? Popeza Yesu anavutika komanso kufa chifukwa cha ifeyo, n’chifukwa chiyani vesili likunena kuti Mulungu ndi amene amapereka mphatso ya moyo wosatha? Bwanji silikunena kuti Yesu? *
Mayi Black: Iii kayatu. Sindikudziwa.
Mayi Mogan: Kumbukirani kuti Adamu ndi Hava anachimwira Mulungu osati Yesu. Ziyenera kuti zinamupweteka kwambiri Mulungu kuona kuti anthu oyambirirawa amuchimwira. Koma pasanapite nthawi, Mulungu ananena zimene adzachite kuti athetse nkhaniyo. * Anakonza zoti mwana wake mmodzi wauzimu adzabwere padziko lapansi n’kukhala munthu wangwiro. Ankafuna kuti mwana ameneyu adzapereke dipo moyo wake kuti awombole anthu ku uchimo. Choncho, Mulungu ndi amene anakonza zoti Yesu abwere padziko lapansi. Ndiye tinganene kuti dipo la Yesu ndi mphatso yamtengo wapatali yochokera kwa Mulungu. Koma palinso chifukwa china chomwe tinganenere kuti dipo la Yesu ndi mphatso yochokera kwa Mulungu. Kodi mukuganiza kuti Mulungu anamva bwanji pamene Mwana wake ankaphedwa? Mwina tipange chonchi, kodi muli ndi ana? Ndikuona zoseweretsa pakhomo pano.
Mayi Black: Ee ndili nawo awiri. Mnyamata ndi mtsikana.
Mayi Mogan: Ndiye poti ndinu kholo mukhoza kumvetsa mmene Yehova Mulungu anamvera pamene Yesu ankaphedwa. Kodi mukuganiza kuti ankamva bwanji pamene ankaona Mwana wake wokondedwa akumangidwa, kunyozedwa komanso kumenyedwa? Komanso taganiziraninso mmene anamvera pamene Mwana wake ankafa imfa yowawa atakhomeredwa pamtengo.
Mayi Black: Sindinaganizirepo zimenezi. Ziyenera kuti zinam’pwetekadi kwambiri.
Mayi Mogan: N’zoona kuti sitingathe kumvetsa bwinobwino mmene Mulungu anamvera pa nthawiyo. Koma chimene timadziwa n’choti, zinthu zoipa zikamachitika iye sasangalala. Timadziwanso chifukwa chake analola kuti Mwana wake afe. Zimenezi zafotokozedwa bwino palemba ili, lomwe ndi lodziwika kwa anthu ambiri, la Yohane 3:16. Kodi mungaliwerenge?
Mayi Black: Chabwino. Likuti: “Mulungu anakonda kwambiri dziko mwakuti anapereka Mwana wake wobadwa yekha, kuti aliyense wokhulupirira iye asawonongeke, koma akhale ndi moyo wosatha.”
Dipo la Yesu ndi njira yaikulu imene Mulungu anasonyezera kuti amatikonda
Mayi Mogan: Zikomo kwambiri. Taonani kumayambiriro kwa vesili. Akuti: “Mulungu anakonda kwambiri dziko.” Kusonyeza kuti chikondi n’chimene chinapangitsa kuti Mulungu alole Mwana wake kudzatifera. Choncho, dipo la Yesu ndi njira yaikulu imene Mulungu anasonyezera kuti amatikonda. N’chifukwa chake a Mboni za Yehova amakumbukira imfa ya Yesu chaka chilichonse posonyeza kuyamikira. Ndikukhulupirira kuti zimene takambiranazi zakuthandizani.
Mayi Black: Zandithandizadi. Zikomo kwambiri chifukwa chondifotokozeranso nkhaniyi bwinobwino.
Kodi pali nkhani inayake ya m’Baibulo imene simuimvetsa? Kapena mumafuna mutadziwa zimene a Mboni za Yehova amakhulupirira? Ngati ndi choncho, funsani a Mboni za Yehova ndipo adzakambirana nanu.
^ ndime 5 Chaka chilichonse a Mboni za Yehova amachita mwambo wokumbukira imfa ya Yesu. Chaka chino mwambowu uchitika Lachisanu pa 3 April.
^ ndime 32 Nkhani ina m’tsogolomu idzafotokoza mmene imfa ya Yesu idzathandizire kuti anthu amasuke ku uchimo ndi imfa komanso zimene tiyenera kuchita kuti tidzapeze madalitso omwe imfa ya Yesuyi idzabweretse.
^ ndime 36 Baibulo limanena kuti Mulungu ndi wamkulu kuposa Yesu komanso kuti Yesu si Mulungu. Kuti mudziwe zambiri werengani mutu 4 m’buku lakuti, Kodi Baibulo Limaphunzitsa Chiyani Kwenikweni? lofalitsidwa ndi Mboni za Yehova. Bukuli
^ ndime 38 Werengani Genesis 3:15.
Onaninso
Dipo la Yesu Ndi Mphatso ya Mulungu Yamtengo Wapatali Kuposa Zonse
Kodi dipo n’chiyani? Nanga lingakuthandizeni bwanji?
N’chifukwa Chiyani Yesu Anavutika Mpaka Kufa?
Kodi imfa yake ingakuthandizeni bwanji?


text:
MOYO WATHU WACHIKHRISTU
Kodi Mungachite Upainiya kwa Chaka Chimodzi?
Kodi mungapeze madalitso otani ngati mutachita upainiya?
MUKAMACHITA UPAINIYA, MUKHOZA KUPEZA MADALITSO OTSATIRAWA:
Mukhoza kukhala ndi luso lolalikira ndipo mungamasangalale mu utumiki.
Mungamakonde kwambiri Yehova. Mukamauza ena zokhudza Yehova m’pamenenso mumaganizira kwambiri za makhalidwe ake abwino.
Mungaone ubwino woika zinthu za Ufumu pamalo oyamba m’malo mwa zofuna zanu. Mungakhalenso osangalala mukamagwiritsa ntchito nthawi komanso zinthu zanu pothandiza ena mu utumiki.
—Mat. 6:33; Mac. 20:35
Mukhoza kulowa Sukulu ya Apainiya, kuchita nawo msonkhano wa apainiya womwe umachitika msonkhano wadera ukayandikira komanso womwe woyang’anira dera amachititsa akamachezera mpingo.
Mungapeze anthu ambiri oti muziphunzira nawo Baibulo.
Mungamakhale nthawi yaitali muli ndi abale ndi alongo, omwe angakulimbikitseni komanso kukuthandizani.
—Aroma 1:11, 12


text:
Nkhani 114: Mapeto a Kuipa Konse
KODI mukuonanji pano? Inde, gulu la nkhondo lokwera pa akavalo oyera. Koma onani kumene iwo akuchokera. Akavalo’wo akuthamanga kuchokera kumwamba m’mitambo! Kodi kumwamba kuli akavalo eni-eni?
Ai, awa si akavalo eni-eni. Tikudziwa izi chifukwa chakuti akavalo sangathamange m’mitambo. Kodi si choncho? Koma Baibulo limanena za akavalo a kumwamba. Kodi mukudziwa chifukwa chake limatero?
N’chifukwa chakuti pa nthawi ina akavalo anagwiritsiridwa ntchito m’kumenya nkhondo. Chotero Baibulo limasimba za anthu kukhala akukwera pa akavalo akutsika kuchokera kumwamba kusonyeza kuti Mulungu ali ndi nkhondo yoti amenyane ndi anthu pa dziko lapansi. Kodi mukudziwa chimene malo a nkhondo’yi akuchedwa? Armagedo. Nkhondo imene’yo iyenera kuthetsa kuipa konse pa dziko lapansi.
Yesu ndiye adzatsogolera m’kumenya nkhondo’yi pa Armagedo. Pajatu, Yesu ndiye amene Yehova anam’sankha kukhala mfumu ya boma Lake. Ndicho chifukwa chake Yesu wabvala chisoti chachifumu. Ndipo lupanga’lo limasonyeza kuti iye adzapha adani a Mulungu onse. Kodi tiyenera kudabwitsidwa kuti Mulungu adaononga anthu onse.
Bwererani ku Nkhani 10. Kodi mukuonapo chiani? Inde, Chigumula chachikulu chimene chinaononga anthu oipa. Kodi ndani amene anachititsa Chigumula chimene’cho. Yehova Mulungu. Tsopano onani Nkhani 15. Kodi n’chiani chimene chikuchitika pano? Sodomu ndi Gomora akuonongedwa ndi moto umene Yehova akutumiza.
Tembenukirani ku Nkhani 33. Onani chimene chikuchitikira akavalo ankhondo’wo ndi magaleta a Aigupto. Kodi ndani amene anachititsa madzi’wo kuwaphimba. Yehova. Iye anakuchita kutetezera anthu ake. Onani Nkhani 76. Mudzaonamo kuti Yehova analola’di anthu ake Aisrayeli, kuonongedwa chifukwa cha kuipa kwao.
Tsono, sitiyenera kudabwa kuti Yehova adzatumiza magulu ake ankhondo kudzathetsa kuipa konse pa dziko lapansi. Koma taganizirani chimene zimene’zo zidzatanthauza! Tembenukirani kutseri’ku tione.
Chivumbulutso 16:16; 19:11-16.
Mafunso
- N’chifukwa chiyani Baibulo limanena za akavalo ali kumwamba?
- Kodi dzina la nkhondo imene Mulungu adzamenye ndi anthu oipa padziko lapansi ndi chiyani, ndipo cholinga cha nkhondo imeneyi n’chiyani?
- Kuchokera pachithunzipa, kodi Amene adzatsogolere pomenya nkhondoyo ndi ndani, n’chifukwa chiyani wavala chisoti chachifumu, ndipo kodi lupanga lake likutanthauza chiyani?
- Tikakumbukira Nkhani 10, 15, ndi 33, n’chifukwa chiyani sitiyenera kudabwa kuti Mulungu adzawononga anthu oipa?
- Kodi Nkhani 36 ndi 76 zikutisonyeza bwanji kuti Mulungu adzawononga anthu oipa ngakhale azinena kuti amalambira iyeyo?
Mafunso ena
- Ŵerengani Chivumbulutso 19:11-16.
Kodi Malemba amasonyeza motani moonekeratu kuti Yesu Kristu ndi amene wakwera kavalo woyera? (Chiv. 1:5; 3:14; 19:11; Yes. 11:4)
Kodi mwazi wowazidwa pa chovala chakunja cha Yesu ukutsimikira bwanji kuti Yesu adzapambana mosakayikitsa ndiponso kotheratu? (Chiv. 14:18-20; 19:13; Yes. 63:1-6)
Kodi ndi ndani mwachionekere amene ali nawo m’gulu lankhondo limene likutsatira Yesu pa kavalo wake woyera? (Chiv. 12:7; 19:14; Mat. 25:31, 32)


text:
Kuyankha Mafunso a M’Baibulo
Kodi ndi ndani kwenikweni amene akulamulira dziko lapansili?
Anthu ambiri amakhulupirira kuti Mulungu ndi amene akulamulira dziko lapansili. Ngati ndi choncho, n’chifukwa chiyani padzikoli pali mavuto ambiri chonchi? (Deuteronomo 32:4, 5) Baibulo limanena kuti dzikoli lili m’manja mwa winawake yemwe ndi woipa.—Werengani 1 Yohane 5:19.
Kodi zinatheka bwanji kuti woipayu azilamulira dzikoli? Anthu atangolengedwa, mngelo wina anapandukira Mulungu ndipo ananyengereranso mwamuna ndi mkazi oyamba kuti nawonso apandukire Mulungu. (Genesis 3:1-6) Anthu oyambirirawa anamvera Satana, zimene zinachititsa kuti akhale wolamulira wawo. Mulungu Wamphamvuyonse ndiye woyenera kulamulira. Komabe iye amafuna kuti anthu azisankha okha kulamulidwa ndi iyeyo chifukwa choti amamukonda. (Deuteronomo 6:6; 30:16, 19) Koma n’zomvetsa chisoni kuti anthu ambiri amapusitsidwanso ngati mmene anthu oyambirira anachitira, potsatira zimene Satana ananena.—Werengani Chivumbulutso 12:9.
Kodi ndani adzathetse mavuto a anthu?
Kodi Mulungu alola kuti Satana azilamulirabe dzikoli mpaka kalekale? Ayi. Mulungu adzagwiritsa ntchito Yesu kuchotsa zoipa zonse zimene Satana akubweretsa padzikoli.—Werengani 1 Yohane 3:8.
Yesu adzawononga Satana pogwiritsa ntchito mphamvu zimene Mulungu anamupatsa. (Aroma 16:20) Kenako, Mulungu adzayambanso kulamulira dziko lonse n’kupangitsa kuti anthu azikhala mwamtendere komanso mosangalala ngati mmene ankafunira poyamba.—Werengani Chivumbulutso 21:3-5.
Onaninso
Kodi Mulungu Analenga Dziko Lapansili Chifukwa Chiyani?
Kodi zimene Yehova Mulungu ankafuna, zoti anthu azikhala m’paradaiso, zidzachitikadi? Ngati ndi choncho, zidzachitika liti?


text:
MBIRI YA MOYO WANGA
Kuyenda Ndi Anthu Anzeru Kwandithandiza Kwambiri
NDIMAKUMBUKIRABE zimene zinachitika m’mawa wa tsiku linalake zaka zambiri zapitazo tili mumzinda wa Brookings ku South Dakota m’dziko la United States. Zinkachita kuonekeratu kuti kunja kuyamba kuzizira kwambiri. Pa nthawiyi ine ndi anthu ena atatu tinali m’chibalani chinachake ndipo tinkanjenjemera. Tinaima pafupi ndi chibeseni chachikulu chomwe munali madzi ozizira ndipo tinkadikira kubatizidwa. Mwina ndifotokoze kaye zokhudza mbiri ya moyo wanga.
BANJA LIMENE NDINAKULIRA
Ndinabadwa pa 7 March 1936. M’banja lathu tinalipo ana 4 ndipo ine ndine wamng’ono. Tinkakhala pafamu yaing’ono kum’mawa kwa South Dakota. Banja lathu linkakonda ulimi koma sikuti tinkaona kuti ndi wofunika kuposa chilichonse. Makolo anga anabatizidwa mu 1934. Popeza anadzipereka kwa Yehova, ankaona kuti kuchita chifuniro chake n’kofunika kwambiri kuposa chilichonse. Bambo anga a Clarence komanso bambo anga aakulu a Alfred anatumikirapo mumpingo wina wa ku Conde ku South Dakota ngati wogwirizanitsa ntchito za akulu. Pa nthawiyo ankati mtumiki wa mpingo.
Banja lathu linkakonda kusonkhana komanso kulalikira n’kumauza anthu za madalitso am’tsogolo. Zimene makolo athu ankatiphunzitsa komanso chitsanzo chawo zinatithandiza kwambiri. Mchemwali wanga Dorothy anakhala wofalitsa ali ndi zaka 6 ndipo inenso nditakwanitsa zaka 6 ndinakhala wofalitsa. Mu 1943 ndinalembetsa m’Sukulu ya Utumiki wa Mulungu yomwe inali itangoyamba kumene.
Banja lathu linkakonda kwambiri misonkhano yadera komanso yachigawo moti sitinkaphonya misonkhanoyi. Ndimakumbukirabe msonkhano wachigawo wina womwe unachitikira ku Sioux Falls ku South Dakota mu 1949. M’bale Grant Suiter anali mlendo pamsonkhanowu ndipo anakamba nkhani ya mutu wakuti: “Mapeto Ali Pafupi Kuposa Mmene Mukuganizira.” M’baleyu anatsindika mfundo yoti Mkhristu aliyense ayenera kudzipereka ndi mtima wonse pa ntchito yolalikira. Izi zinandithandiza kuti ndidzipereke kwa Yehova. Choncho pamsonkhano wadera wotsatira womwe unachitikira ku Brookings ndinabatizidwa. Apa panali pa November 12, 1949 ndipo zimene zinachitika ndi zomwe ndafotokoza poyamba paja.
Ndinali ndi cholinga chodzakhala mpainiya ndipo ndili ndi zaka 15 ndinayambadi utumikiwu pa 1 January 1952. Baibulo limati: “Munthu woyenda ndi anthu anzeru adzakhala wanzeru.” (Miy. 13:20) Ndipo ndingati m’banja lathu munali anthu ambiri anzeru amene anandithandiza kuti ndikwaniritse utumiki wanga. Mwachitsanzo, nditayamba upainiya ndinkayenda ndi abambo anga aakulu omwe anali ndi zaka 60 dzina lawo a Julius. Ngakhale kuti tinkasiyana kwambiri zaka, anali anzanga ndipo tinkasangalala kwambiri. Ndinaphunzira zambiri kwa abambo angawa. Pasanapite nthawi yaitali Dorothy nayenso anayamba upainiya.
OYANG’ANIRA MADERA ANANDITHANDIZA KWAMBIRI
Ndili wamng’ono, makolo anga ankakonda kuitana woyang’anira dera ndi mkazi wake kuti adzafikire kwathu. Banja lina limene linandithandiza kwambiri linali la a Jesse ndi a Lynn Cantwell. Banjali ndi limene linandilimbikitsa kuti ndiyambe upainiya. Iwo ankandikonda kwambiri moti zinandithandiza kuti ndikhale ndi zolinga zochita utumiki. Nthawi zina akamachezera mpingo wapafupi ankandiitana kuti ndikalalikire nawo. Zimenezi zinkandisangalatsa komanso kundilimbikitsa kwambiri.
Kenako M’bale Bud Miller anakhala woyang’anira dera wathu ndipo mkazi wake anali Joan. Pa nthawiyo ndinali ndi zaka 18 ndipo munthu akafika zaka zimenezi ankaitanidwa ku usilikali. Komiti yoona zolemba asilikali inandipatsa ntchito yomwe inkasemphana ndi lamulo la Yesu loti tisamalowerere ndale. Chomwe ine ndinkafuna ndi kulalikira uthenga wa Ufumu basi. (Yoh. 15:19) Choncho ndinaganiza zokapempha komitiyo kuti ivomereze kuti ndine mtumiki wa Mulungu ndipo sindikuyenera kukhala msilikali.
Ndinasangalala kwambiri M’bale Miller atanena kuti andiperekeza pokaonana ndi komitiyo ndipo ndinalimba mtima. M’baleyo ankadziwa bwino Malemba ndipo mwachibadwa anali wopanda manyazi kapena mantha. Zotsatira zake zinali zakuti mu 1954 komitiyo inavomereza kuti ndine mtumiki wa Mulungu. Izi zinandithandiza kuti ndikhale ndi mwayi wochita utumiki wina.
Pasanapite nthawi yaitali, ndinaitanidwa kuti ndikatumikire ku Beteli pa Famu ya Watchtower yomwe inali pachilumba cha Staten ku New York. Ndinatumikira kumeneku kwa zaka zitatu ndipo ndinasangalala kwabasi chifukwa ndinkagwira ntchito ndi abale ndi alongo anzeru kwambiri.
UTUMIKI WA PA BETELI
Pafamupa panalinso siteshoni ya wailesi ya WBBR. A Mboni za Yehova anagwiritsa ntchito wailesiyi kuyambira mu 1924 mpaka mu 1957. Pafamuyi tinalipo anthu okwana 15 kapena 20. Ambirife tinali achinyamata komanso sitinkadziwa zambiri. Koma tinkagwira ntchito limodzi ndi m’bale wina wodzozedwa dzina lake Eldon Woodworth. M’baleyu ankatikonda ngati ana ake ndipo anatiphunzitsa zinthu zambiri. Nthawi zina tikasemphana maganizo, M’bale Woodworth ankatiuza kuti: “Yehova akuchita zazikulu ngakhale kuti akugwiritsa ntchito anthu omwe si angwiro.”
Tinalinso ndi M’bale Frederick W. Franz ndipo ankatithandiza kwambiri. Iye anali munthu wanzeru komanso wodziwa kwambiri Malemba ndipo ankatikonda tonsefe. Amene ankatiphikira chakudya anali M’bale Papargyropoulos Peterson. Tinkakonda kumuitanira dzina lomaliza chifukwa dzina lake loyamba linkativuta kutchula. Nayenso anali wodzozedwa ndipo ankakonda kwambiri kulalikira. M’bale Peterson ankalimbikira kwambiri ntchito ya pa Beteli koma sankanyalanyaza kulalikira. Nthawi zina ankagawira magazini oposa 100 pa mwezi. M’baleyu ankalidziwanso bwino Baibulo ndipo ankatiyankha mafunso ambiri.
ALONGO ANZERU ANANDITHANDIZANSO
Pa chaka tinkakolola masamba ndi zipatso zambiri ndipo tikazikonza zinkakwana zitini 45,000. Zinthu zimenezi zinkagwiritsidwa ntchito pa Beteli. Ndinali ndi mwayi wotumikira limodzi ndi mlongo wina dzina lake Etta Huth. Mlongoyu ndi amene ankaona zonse zokhudzana ndi kukonza zinthu zimene tinkakolola kuti zisungidwe bwino. Alongo ena akuderali ankaitanidwa kuti adzathandize pa ntchitoyi ndipo a Etta ndi amene ankakonza ntchito yoti agwire. Ngakhale kuti a Etta ankathandiza kwambiri pa ntchitoyi, ankalemekeza abale oyang’anira. Ndinkaona kuti iwo ankasonyeza chitsanzo chabwino pa nkhani ya kugonjera.
Koma pafamupa ndinakumananso ndi mlongo wina dzina lake Angela Romano. Iye anali mmodzi mwa alongo amene ankabwera kudzathandiza aja. A Etta ndi amene anamuthandiza kwambiri mtsikanayu pamene ankaphunzira choonadi. Ine ndi Angela tinakwatirana mu April 1958. Takhala m’banja kwa zaka 58 ndipo tachitira limodzi utumiki wosiyanasiyana. Angela ndi mlongo wokhulupirika kwa Yehova ndipo zimenezi zathandiza kwambiri banja lathu. Ndi munthu woti ndimamudalira pa vuto lililonse.
UTUMIKI WAUMISHONALE KOMANSO WOYENDAYENDA
Wailesi ya WBBR itagulitsidwa m’chaka cha 1957, ndinapita kukatumikira pa Beteli ya ku Brooklyn kwa nthawi yochepa. Nditakwatirana ndi Angela, ndinachoka pa Beteli ndipo tinachita upainiya pachilumba cha Staten kwa zaka zitatu. Ndinagwiraponso ntchito kwa anthu amene anagula siteshoni ya wailesi yathu ija ndipo pa nthawiyi inkatchedwa WPOW.
Ine ndi Angela tinkakhala moyo wosalira zambiri kuti tizitha kukatumikira kulikonse. Choncho chakumayambiriro kwa chaka cha 1961 tinatumizidwa ku Falls City ku Nebraska, kuti tizikachita upainiya wapadera. Koma titangofika kumeneko, tinalandiranso kalata yotiuza kuti tikalowe Sukulu ya Utumiki wa Ufumu. Sukuluyi inali ya mwezi umodzi ndipo inachitikira ku South Lansing ku New York. Tinasangalala kwambiri ndi sukuluyi ndipo tinkafunitsitsa kukagwiritsa ntchito zimene tinaphunzira tikabwerera ku Nebraska. Koma titamaliza, anatiuza kuti tipite kukachita umishonale ku Cambodia. Dzikoli ndi lokongola kwambiri ndipo lili ku Southeast Asia. Kumeneko tinaona, kumva komanso kulawa zinthu zambiri zomwe zinali zatsopano kwa ife. Tinkafunitsitsa kulalikira uthenga wabwino kwa anthu a m’dzikoli.
Koma zinthu zitasintha pa nkhani zandale, tinachoka m’dzikoli n’kupita ku South Vietnam. N’zomvetsa chisoni kuti patangopita zaka ziwiri ndinapezeka ndi matenda aakulu. Choncho tinafunika kubwerera kwathu. Tinakhala kumeneko mpaka pamene ndinapeza bwino. Nditangochira, ndinayambiranso kuchita utumiki wa nthawi zonse.
Mu March 1965 tinayamba utumiki woyang’anira dera. Kwa zaka 33, ine ndi Angela takhala tikugwira ntchito yoyang’anira dera komanso chigawo. Tinkathandizanso abale pokonzekera misonkhano yachigawo. Ndinkasangalala kwambiri ndi ntchitoyi chifukwa ndimakonda misonkhano yachigawo. Kwa zaka zambiri tinkayendera mipingo ya mu New York City ndi madera ozungulira ndipo misonkhano yambiri yachigawo tinkachitira ku Yankee Stadium.
TINABWERERA KU BETELI NDIPO NDINAKAKHALA MLANGIZI
Ine ndi Angela tachita utumiki wosiyanasiyana kwa zaka zambiri ndipo wina unali wovuta. Mwachitsanzo, mu 1995 ndinapemphedwa kuti ndikakhale mlangizi wa Sukulu Yophunzitsa Utumiki. Patapita zaka zitatu, tinaitanidwa ku Beteli. Ndinasangalala kupitanso kumalo amene ndinayambira utumiki wa nthawi zonse wapadera zaka 40 m’mbuyomo. Kwa kanthawi ndinkagwira ntchito ku Dipatimenti ya Utumiki ndipo ndinakhalapo mlangizi wa makalasi angapo. Mu 2007, Bungwe Lolamulira linakhazikitsa Dipatimenti Yoyang’anira Sukulu Zophunzitsa Atumiki a Mulungu kuti iziyang’anira masukulu onse. Ineyo ndinali ndi mwayi wokhala woyang’anira dipatimentiyi kwa zaka zingapo.
Posachedwapa, zinthu zasintha kwambiri pa masukulu amenewa. Mwachitsanzo, mu 2008 Sukulu ya Akulu inakhazikitsidwa. Pa zaka ziwiri zotsatira, akulu oposa 12,000 anaphunzitsidwa m’sukuluyi ku Patterson komanso ku Brooklyn. Sukulu imeneyi ikuchitikabe m’madera osiyanasiyana ndipo pali alangizi amene amaphunzitsa. Mu 2010, Sukulu Yophunzitsa Utumiki inasinthidwa kukhala Sukulu Yophunzitsa Baibulo ya Abale Osakwatira. Kenako panakhazikitsidwanso Sukulu Yophunzitsa Baibulo ya Akhristu Apabanja.
Mu 2015 masukulu awiriwa anaphatikizidwa n’kupanga Sukulu ya Akhristu Olalikira za Ufumu. Panopa Akhristu apabanja komanso amene sali pabanja akhoza kulowa sukuluyi. Abale ndi alongo padziko lonse anasangalala kumva kuti sukuluyi izichitikanso m’mayiko ambiri. N’zosangalatsa kwambiri kuti mwayi watseguka woti anthu ambiri aphunzitsidwe. Ndimasangalala kuona anthu akusintha zina ndi zina pa moyo wawo n’cholinga choti alowe sukuluyi.
Ndikaganizira za moyo wanga kuyambira ndisanabatizidwe m’chibeseni chija kufika pano, ndimathokoza kwambiri anthu anzeru ndipo ndaphunzira zambiri kwa iwo. Ambiri sanali a msinkhu wanga ndipo ena tinkasiyana chikhalidwe. Koma zochita zawo komanso khalidwe lawo zimasonyeza kuti amakonda kwambiri Yehova. Choncho m’gulu la Yehova muli anthu ambiri anzeru ndipo tingaphunzire zambiri kwa iwo.


text:
The Luscombe Model 8 anali mmodzi wa zapamwamba anthu ndege kuti zinali zobvomerezeka pa mizere yake zabwino, ntchito zabwino, ndi zabwino makhalidwe zouluka kuchokera penipeni 1n 1938. A awiri malo mbali mwa mbali ndege ya Model 8A anali kachiwiri akugulitsa chakachi nkhondo II World ndi cholinga kukwaniritsa "ndege-mu-uliwonse garaja-" abwino yaing'ono ndege maulendo sitima ndi kukumbukira nthawi yabwino. Zindikirani kuti okhometsa.
ndege uyu ali makanema ojambula pamanja onse mwachizolowezi, zazikulu kudzawala, mwambo pafupifupi cockpit ndi clickable, phokoso mwambo ndi zodabwitsa zina zambiri ... Model anatembenukira kwa FSX mbadwa ndi chilolezo cha Lynn & Bill Lyons


text:
NKHANI YA PACHIKUTO | KODI ANTHU OMWE ANAMWALIRA ADZAKHALANSO NDI MOYO?
Nkhondo Yolimbana ndi Imfa
Imfa ndi mdani woopsa ndipo timayesetsa ndi mphamvu zathu zonse kuti tithane nayo. Munthu amene timamukonda akamwalira zimativuta kuvomereza kuti wapitadi. Ndipo munthu akakhala mnyamata, saganizira n’komwe zoti adzamwalira.
Anthu ambiri amakhala ndi maganizo oti moyo sufa. Ena amene anali ndi maganizo amenewa anali mafumu a ku Iguputo. Iwo ndi antchito awo anatha nthawi yambiri akuyesetsa kuti apeze njira yoti asafe. Koma manda a mafumu a ku Iguputo, ndi umboni wosonyeza kuti anthuwa sanapeze njira yogonjetsera imfa.
Nawonso mafumu a ku China sankafuna kufa ndipo anayesetsa kupeza mankhwala amene ankawaganizira kuti angapangitse kuti asafe. Mfumu Qin Shi Huang inalamula asayansi kuti apange mankhwala opatsa moyo. Asayansiwa anapangadi mankhwala posakaniza zinthu zosiyanasiyana. Koma ena mwa mankhwalawo anali ndi poizoni moti mfumuyi inafa itamwa mankhwalawa.
M’zaka za m’ma 1500 munthu wina wofufuza malo atsopano wa ku Spain, dzina lake Juan Ponce de León anayamba ulendo wodutsa nyanja ya Caribbean kuti akafufuze mankhwala othandiza kuti anthu asamakalambe. Iye anatulukira malo ena otchedwa Florida ku America ndipo anamwalira patatha zaka zochepa atamenyana ndi anthu a kuderali. Mpaka pano palibe anapeza mankhwala amene angapangitse kuti anthufe tisamakalambe.
Anthu onsewa ankafuna kugonjetsa imfa. Ngakhale kuti njira zimene ankagwiritsa ntchitozi sizinali zabwino, tonsefe timafunadi imfa itagonjetsedwa. Izi zili choncho chifukwa munthu aliyense amafuna kukhala ndi moyo kwamuyaya.
KODI PALI ANGAGONJETSE IMFA?
N’chifukwa chiyani timadana ndi imfa? Baibulo limanena chifukwa chake timadana nayo. Ponena za Mlengi wathu Yehova, * limati: “Chilichonse iye anachipanga chokongola ndiponso pa nthawi yake. Komanso anapatsa anthu mtima wofuna kukhala ndi moyo mpaka kalekale.” (Mlaliki 3:11) Anthufe timafuna kusangalala ndi moyo padzikoli kwamuyaya, osati kwa zaka 80 zokha mwinanso osafika n’komwe zaka zimenezi.—Salimo 90:10.
N’chifukwa chiyani Mulungu anatipatsa “mtima wofuna kukhala ndi moyo mpaka kalekale”? Kodi ankafuna kuti tizingolakalaka kukhala ndi chinthu choti sitingakhale nacho? Ayi. Mulungu anatilonjeza kuti imfa idzatha. M’Baibulo muli mavesi ambiri amene amasonyeza kuti Mulungu adzathetsa imfa n’kubweretsa moyo wosatha.—Onani bokosi lakuti, “Imfa Idzagonjetsedwa.”
Pa nkhaniyi, Yesu ananena kuti: “Pakuti moyo wosatha adzaupeza akamaphunzira ndi kudziwa za inu, Mulungu yekhayo amene ali woona, ndi za Yesu Khristu, amene inu munamutuma.” (Yohane 17:3) Choncho nkhondo yolimbana ndi imfa idzatha ndipo imfayi idzagonjetsedwa. Komabe Yesu anatitsimikizira kuti Mulungu yekha ndi amene angatimenyere nkhondo imeneyi.
^ ndime 9 Baibulo limanena kuti dzina la Mulungu ndi Yehova.


text: 4 Pomalizira abale, tinakulangizani za mmene muyenera kuyendera+ ndi mmene muyenera kukondweretsera Mulungu, ndipo mukuchitadi zimenezo. Tsopano tikufuna kukudandaulirani ndi kukupemphani m’dzina la Ambuye Yesu kuti mupitirize kuchita zimenezi mowonjezereka.+2 Pakuti mukudziwa malamulo+ amene tinakupatsani mwa ulamuliro wa Ambuye Yesu.3 Mulungu akufuna kuti mukhale oyera+ mwa kupewa dama.*+4 Akufunanso kuti aliyense wa inu akhale woyera mwa kudziwa kulamulira thupi lake+ m’njira yoyera+ kuti mukhale olemekezeka pamaso pa Mulungu,5 osati mwa chilakolako chosalamulirika cha kugonana,+ ngati chimene anthu a mitundu ina+ osadziwa Mulungu+ ali nacho.6 Koma akufuna kuti pasapezeke wina wopweteka m’bale wake kapena womuphwanyira ufulu wake pa nkhani imeneyi,+ chifukwa Yehova adzalanga anthu onse ochita zimenezi,+ monga mmene tinakuuzirani kale ndi kukufotokozerani momveka bwino.+7 Pakuti Mulungu sanatiitane mwa kulekerera zodetsa, koma kuti tikhale oyera.+8 Choncho munthu wonyalanyaza+ chiphunzitso chimenechi sakunyalanyaza munthu, koma Mulungu+ amene amaika mzimu wake woyera+ mwa inu.9 Koma za kukonda abale,+ n’zosafunika kuti tizichita kukulemberani pakuti inu nomwe, Mulungu amakuphunzitsani+ kukondana.+10 Ndipo inu mukuchitadi zimenezi kwa abale onse ku Makedoniya konse. Koma tikukudandaulirani abale kuti mupitirize kutero mowonjezereka.11 Ndiponso muyesetse kukhala mwamtendere,+ kusalowerera mu nkhani za eni,+ ndi kugwira ntchito ndi manja anu+ monga mmene tinakulamulirani.12 Mutero kuti muziyenda moyenerera+ pamaso pa anthu akunja*+ ndiponso kuti mukhale osasowa kanthu.+13 Komanso abale, sitikufuna kuti mukhale osadziwa za amene akugona+ mu imfa, kuti musachite chisoni mofanana ndi mmene onse opanda chiyembekezo+ amachitira.14 Pakuti ngati timakhulupirira kuti Yesu anafa ndi kuukanso,+ ndiye kuti amenenso agona mu imfa kudzera mwa Yesu, Mulungu adzawasonkhanitsa kuti akhale naye limodzi.+15 Pakuti tikukuuzani izi mogwirizana ndi mawu a Yehova+ kuti, ife amoyofe amene tidzakhalapo pa nthawi ya kukhalapo* kwa Ambuye,+ sitidzakhala patsogolo pa amene agona mu imfa.16 Chifukwa Ambuye mwini adzatsika kumwamba,+ ndi mfuu yolamula ya mawu a mkulu wa angelo,+ ndi lipenga+ la Mulungu. Ndipo amene anafa mwa Khristu adzauka choyamba.+17 Pambuyo pake ife amoyo otsalafe, limodzi ndi iwowo,+ tidzatengedwa+ m’mitambo+ kukakumana+ ndi Ambuye m’mlengalenga, ndipo tizikakhala ndi Ambuye nthawi zonse.+18 Choncho, muzilimbikitsana ndi mawu amenewa.


text:
Kodi Ndingatani Ngati Anzanga Akundikakamiza Kuti Ndizichita Zoipa?
Zimene Mungachite
Choyamba, zindikirani kuti vuto lililonse limene lingabwere chifukwa cha zochita zanu lidzakhudza inuyo. Izi zingakhale choncho ngakhale kuti anzanu ndi omwe anakukakamizani kuchita zomwe zakubweretserani mavutozo.
Chachiwiri, zindikirani chinthu choipa chimene anzanuwo amakukakamizani kwambiri kuti muchite.
Kenako, dzifunseni kuti, ‘Kodi ndi malo ndiponso nthawi iti imene anzanga angandikakamize kwambiri kuti ndichite zoipazi?’ (Kodi ndi kusukulu? Kuntchito? Kapena kumalo ena?) Kuzindikira nthawi ndi malo amene mungakakamizidwe kuti muchite zoipa kungakuthandizeni kuti mupewe mayesero amenewa.
Tsopano, mukazindikira zimenezi ndiye kuti mwakonzeka kulimbana ndi vutoli. Chinthu choyamba chimene mungachite n’kudziwa zochita kuti mupewe kukumana ndi anzanu amene amakukakamizani kuchita zoipawo. (Chitsanzo: Ngati nthawi zonse pochokera kusukulu mumakumana ndi anzanu a m’kalasi amene amakukakamizani kuti musute fodya, mungachite bwino kusintha njira kuti musamakumane nawo.) Muzikumbukira mfundo iyi: Anthu amene amati ndi anzanu, koma amakukakamizani kuchita zinthu zoipa, ndiye kuti si anzanu enieni.
N’zoona kuti sikuti mungapeweretu kukumana ndi anthu onse amene angakukakamizeni kuchita zoipa. Nthawi ina iliyonse, mwina anthu ena amene simukuwayembekezera, angakukakamizeni kapena kukunyengererani kwambiri kuti muchite zoipa. Kodi mungatani zoterezi zikachitika?
Nthawi zonse muzikhala okonzeka
Taganizirani izi: Yesu ankadziwa bwino zimene angachite pa nkhani ya makhalidwe abwino. Iye anatsimikiza ndi mtima wonse kuti nthawi zonse adzamvera Atate wake. (Yohane 8:28, 29) Choncho, chinthu chofunika kwambiri n’kudziwiratu chochita pa nkhani inayake.
Tayesani izi. Yesani kuganizira zifukwa ziwiri zimene zingakuchititseni kupewa kuchita zinthu zoipa zimene anzanu amakukakamizani nthawi zambiri kuti muchite. Kenako ganizirani zinthu ziwiri zimene mungachite zomwe zingakuthandizeni kuti muthane ndi vutolo.
Musalole ngakhale pang’ono kuti anzanu azikusankhirani zochita. Muzisonyeza kuti ndinu wokhwima maganizo posankha nokha kuchita zinthu zomwe zili zoyenera. (Akolose 3:5) Nthawi zonse muzipemphera kwa Mulungu kuti akuthandizeni kulimbana ndi mayesero oterewa.—Mateyu 6:13.
Onaninso
Kodi Mungatani Kuti Musamangotengera Zochita za Anzanu?
Munthu akhoza kuyamba kuchita zoipa chifukwa chotengera zochita za anzake. Zimene muyenera kudziwa zokhudza kutengera zochita za anzanu komanso zimene mungachite pothetsa vutoli.
Kodi Akukukakamizani Kuti Mugone Naye?
Kodi ndibwino kungololera wina akamakukakamizani kuti mugonane? Kodi simudzanong’oneza bondo?


text:
NSANJA YA OLONDA (YOPHUNZIRA) MARCH 2017
Magaziniyi ili ndi nkhani zophunzira kuyambira May 1 mpaka 28, 2017.
Kuyenda Ndi Anthu Anzeru Kwandithandiza Kwambiri
Pa zaka zimene a William Samuelson akhala akuchita utumiki wa nthawi zonse, akumana ndi zinthu zovuta komanso zosangalatsa.
Tizipereka Ulemu kwa Oyenera Kulemekezedwa
Kodi tiyenera kupereka ulemu kwa ndani ndipo n’chifukwa chiyani? Kodi ubwino wopereka ulemu woyenera ndi wotani?
Muzikhulupirira Yehova Kuti Muzisankha Zochita Mwanzeru
Zinthu zina zimene timasankha, zimakhudza kwambiri moyo wathu. Ndiye tingatani kuti tizisankha zochita mwanzeru?
Tizitumikira Yehova ndi Mtima Wathunthu
Asa, Yehosafati, Hezekiya komanso Yosiya onsewa anali mafumu a Yuda ndipo analakwitsapo zinazake. Komabe Mulungu anawaona kuti ankamutumikira ndi mtima wathunthu. N’chifukwa chiyani zili choncho?
Kodi Mumatsatira ndi Mtima Wonse Zimene Zinalembedwa?
Tingaphunzire zambiri kuchokera pa zimene ena analakwitsa, ngakhalenso anthu otchulidwa m’Baibulo
Kodi Mumakhalabe Bwenzi Labwino Zinthu Zikavuta?
Nthawi zina mungafunike kuthandiza mnzanu amene walakwitsa zinazake. Kodi mungachite bwanji zimenezi?
Dzina la M’Baibulo Linapezeka Pamtsuko Wakale
Mu 2012 anthu ofukula zinthu zakale anasangalala atapeza mapale a mtsuko winawake womwe unaumbidwa zaka 3,000 zapitazo. Kodi chinali chapadera n’chiyani ndi zimene anapezazi?


text:
ZIMENE ZACHITIKA M’CHAKA CHAPITACHI
Kuwala Kukuwonjezerekabe
AKHRISTU oona amadalira kwambiri Yehova chifukwa amadziwa kuti ndi amene amawathandiza kuti azimvetsa mfundo za m’Baibulo. Choncho, nthawi zonse amapemphera kwa Mulungu kuti ‘kuwala ndi choonadi chake’ ziziwatsogolera. (Sal. 43:3) Anthu ambiri m’dzikoli ali mumdima wandiweyani. Komabe, Yehova akuthandiza anthu ake kumvetsa mfundo zina zatsopano. Kumvetsa bwino mfundo zolondola kuli “ngati kuwala kwamphamvu kumene kumamka kuwonjezereka.” (Miy. 4:18) Yehova akuthandiza atumiki ake kuti aone kuwala kwakukulu posintha zinthu zina m’gulu lake, posintha mmene ankamvera mfundo zina komanso powathandiza kusintha makhalidwe awo. Ndiye kodi ndi mfundo ziti zomwe zafotokozedwanso mwatsopano zaka zapitazi?


text:
Mawu Omaliza
Kodi mukukumbukira nthawi yomwe munkasangalala ndi Akhristu anzanu? Mwina mukukumbukira misonkhano ikuluikulu kapena ya mpingo imene inakulimbikitsani kwambiri. Mwinanso munasangalala mutalalikira munthu winawake kapena pamene munacheza ndi m’bale kapena mlongo wina. Ngati zili choncho ndiye kuti simunaiwale Yehova ndipo iyenso sanakuiwaleni. Iye amakumbukira zabwino zimene munkachita pomutumikira ndipo akufunitsitsa kukuthandizani kuti mubwerere.
Paja Yehova anati: ‘Inetu ndidzafunafuna nkhosa zanga ndi kuzisamalira. Ndidzasamalira nkhosa zanga ngati mmene amachitira munthu amene amadyetsa gulu la nkhosa zake pamene ali pakati pa nkhosa zimene zinabalalika. Ndidzapulumutsa nkhosazo kuchokera m’malo onse kumene zinabalalikira.’—Ezekieli 34:11, 12.


text:
MADIKA, IĮKhadi pafupifupi bizinesi
MADIKA, IĮ
Amwalira, Car malonda, Chitetezo ntchito, Facilities, Inki +19
Map
Ntchito gulu
Amwalira, Car malonda, Chitetezo ntchito, Facilities, Inki, Leaderboard, Mabuku, Malonda hoardings, Malonda panja, Malonda panja, Malonda zithunzi, Malonda, kufalitsa, Masitampu mwadzina, Matabwa, Mbendera, Mphatso malonda, Ntchito malonda, Nthandala, Nthandala malonda, Stamps, Stamps, Zikwangwani, Zizindikiro, Zolembera ndi sitampu
Qr code
vCard
Website
Site dzina: Madika - Pradžia


text:
“Kuika Maganizo pa Zinthu za Mzimu Kumabweretsa Moyo ndi Mtendere”
“Otsatira za mzimu amaika maganizo awo pa zinthu za mzimu.”—AROMA 8:5.
NYIMBO: 57, 52
1, 2. N’chifukwa chiyani chaputala 8 cha Aroma ndi chofunika kwambiri kwa Akhristu odzozedwa?
MWINA mwawerenga lemba la Aroma 8:15-17 pokonzekera mwambo wokumbukira imfa ya Yesu. Mavesi amenewa amafotokoza zimene zimathandiza Akhristu kudziwa kuti adzozedwa. Amasonyeza kuti mzimu woyera umachitira umboni limodzi ndi mzimu wawo. Vesi loyamba m’chaputalachi limatchula za anthu “amene ali ogwirizana ndi Khristu Yesu.” Koma kodi mfundo za mu Aroma chaputala 8 n’zothandiza kwa odzozedwa okha? Kapena n’zothandizanso kwa Akhristu amene akuyembekezera kudzakhala padzikoli?
2 N’zoona kuti mfundo za mu chaputalachi kwenikweni zimanena za odzozedwa. Iwo amalandira “mzimu” monga amene ‘akudikira ndi mtima wonse kuti atengedwe kukhala ana a Mulungu n’kumasulidwa ndi dipo kuti atuluke m’matupi awo.’ (Aroma 8:23) Akhristu amenewa amayembekezera kukakhala ana a Mulungu kumwamba. Zimenezi zimatheka chifukwa Mulungu anawakhululukira machimo awo ndipo amawaona kuti ndi olungama komanso ndi ana ake.—Aroma 3:23-26; 4:25; 8:30.
3. N’chifukwa chiyani tingati mfundo za mu Aroma chaputala 8 ndi zothandizanso kwa Akhristu amene adzakhale padziloli?
3 Komabe chaputala 8 cha Aroma n’chothandizanso kwa amene adzakhale padzikoli chifukwa nawonso Mulungu amawaona kuti ndi olungama. Umboni wa zimenezi ndi zomwe Paulo analemba asanalembe chaputalachi. Mwachitsanzo, m’chaputala 4 anafotokoza za Abulahamu. Abulahamu anali ndi chikhulupiriro ndipo anakhala ndi moyo Yesu asanatifere komanso Yehova asanapereke Chilamulo kwa Aisiraeli. Komabe Yehova anaona chikhulupiriro chake ndipo ankamuona kuti ndi wolungama. (Werengani Aroma 4:20-22.) Masiku anonso Yehova amaona kuti Akhristu okhulupirika amene akuyembekezera kudzakhala padzikoli ndi olungama. Choncho mfundo za mu Aroma chaputala 8 ndi zothandizanso kwa iwo.
4. Tikawerenga lemba la Aroma 8:21, kodi tiyenera kudzifunsa funso liti?
4 Pa Aroma 8:21 timapeza mfundo yotitsimikizira kuti Mulungu adzatipatsa dziko latsopano. Vesili limanena kuti: “Chilengedwecho chidzamasulidwa ku ukapolo wa kuvunda n’kukhala ndi ufulu waulemerero wa ana a Mulungu.” Ndiyeno funso n’kumati, kodi ifeyo tidzakhala m’dziko limeneli n’kulandira nawo madalitsowa? Chaputala 8 cha buku la Aroma chingatithandize kudziwa zoyenera kuchita.
“KUIKA MAGANIZO PA ZINTHU ZA THUPI”
5. Palemba la Aroma 8:4-13, kodi Paulo anatchula nkhani yofunika kwambiri iti?
5 Werengani Aroma 8:4-13. Chaputala 8 cha Aroma chimafotokoza kusiyana pakati pa anthu amene amayenda “motsatira zofuna za thupi” ndi amene amayenda “motsatira za mzimu.” Ena angaganize kuti apa akusiyanitsa Akhristu ndi anthu amene si Akhristu. Komatu musaiwale kuti kalata ya Pauloyi inkapita kwa ‘amene anali ku Roma monga okondedwa a Mulungu, oitanidwa kukhala oyera.’ (Aroma 1:7) Choncho apa Paulo ankafotokoza kusiyana pakati pa Akhristu amene ankayenda motsatira thupi, ndi Akhristu amene ankayenda motsatira za mzimu. Kodi kusiyana kwake kunali kotani?
6, 7. (a) Kodi m’Baibulo mawu akuti “thupi” amatanthauza chiyani? (b) Kodi mawu akuti “thupi” amene Paulo anatchula pa Aroma 8:4-13, ankatanthauza chiyani?
6 Kodi palembali Paulo ankatanthauza chiyani ponena kuti “thupi”? M’Baibulo mawu akuti thupi angatanthauze zinthu zosiyanasiyana. Nthawi zina amanena za thupi lathu lenilenili kapena mnofu. (Aroma 2:28; 1 Akor. 15:39, 50) Mawuwa angatanthauzenso chibale. Mwachitsanzo, Yesu anali “wa mbewu ya Davide, monga mwa thupi.” Komanso Paulo ankaona kuti Ayuda ndi ‘abale ake, monga mwa thupi.’—Aroma 1:3; 9:3, Buku Lopatulika Ndilo Mau a Mulungu.
7 Komabe zimene Paulo analemba m’chaputala 7 zingatithandize kudziwa zimene mawu akuti “thupi” a pa Aroma 8:4-13 akutanthauza. Iye analemba kuti: “Pamene tinali kukhala mogwirizana ndi thupi, zilakolako za uchimo zimene zinaonekera chifukwa cha Chilamulo zinali kugwira ntchito m’ziwalo zathu.” (Aroma 7:5) Choncho ponena kuti anthu amene amakhala “mogwirizana ndi thupi” Paulo ankanena za anthu amene amangotsatira zilakolako za uchimo n’kumachita chilichonse chimene akufuna.
8. N’chifukwa chiyani Paulo anachenjeza Akhristu onse pa nkhani ya kuyenda “mogwirizana ndi thupi”?
8 Koma mwina mungadabwe kuti, n’chifukwa chiyani Paulo anachenjeza Akhristu odzozedwa kuopsa koyenda “mogwirizana ndi thupi”? Chenjezo limeneli ndi lofunikanso kwa Akhristu onse. Tikutero chifukwa Mkhristu aliyense atapanda kusamala angayambe kuyenda mongotsatira zilakolako za thupi. Mwachitsanzo, Paulo analemba kuti Akhristu ena a ku Roma anali akapolo a chiwerewere, kudya, kumwa ndi zinthu zina. Ena ankapusitsa “anthu oona mtima.” (Aroma 16:17, 18; Afil. 3:18, 19; Yuda 4, 8, 12) Komanso paja munthu wina wa ku Korinto anatengana ndi “mkazi wa bambo ake.” (1 Akor. 5:1) Ndiye m’pake kuti Mulungu anauzira Paulo kuti achenjeze Akhristu pa nkhani ya “kuika maganizo pa zinthu za thupi.”—Aroma 8:5, 6.
9. Kodi chenjezo la Paulo pa Aroma 8:6 silitanthauza chiyani?
9 Chenjezo limeneli ndi lofunika kwambiri masiku ano. Mkhristu amene watumikira kwa nthawi yaitali angayambe kuika maganizo ake pa zinthu za thupi. Koma izi sizikutanthauza kuti n’kulakwa kuganizira nthawi zina za chakudya, ntchito, zosangalatsa komanso kukondana m’banja. Mtumiki wa Yehova aliyense akhoza kuganizira zimenezi. Paja nayenso Yesu ankadya komanso kudyetsa anthu. Iye ankadziwanso kuti kupeza nthawi yosangalala n’kofunika. Ndipo mtumwi Paulo anasonyezanso kufunika kosonyezana chikondi m’banja.
10. Kodi mawu oti “kuika maganizo” amene ali pa Aroma 8:5, 6 amatanthauza chiyani?
10 Ndiyeno kodi Paulo ankatanthauza chiyani pamene ananena kuti “kuika maganizo pa zinthu za thupi”? Mawu achigiriki amene anamasuliridwa kuti kuika maganizo amasonyeza kuti maganizo onse, mapulani onse komanso mtima wonse uli pa chinthu chinachake. Anthu amene amatsatira zofuna za thupi nthawi zonse amangochita zimene thupi lochimwali limalakalaka. Katswiri wina ananena kuti mawu oti “kuika maganizo” omwe ali pa Aroma 8:5 amanena za munthu amene amakonda kwambiri zimene thupi lake limalakalaka. Munthuyo amalankhulalankhula za zinthu zimenezo ndipo amasangalala akamazichita.
11. Kodi ena amangokhalira kuchita chiyani pa moyo wawo?
11 Choncho Akhristu a ku Roma anafunika kuonanso zimene amakonda. Izi zikanawathandiza kudziwa ngati maganizo awo onse anali pa “zinthu za thupi.” Nafenso masiku ano tiyenera kudzifufuza. Kodi timakonda kwambiri chiyani nanga timalankhulalankhula za chiyani? Kodi tsiku lililonse timakonda kuganizira kapena kuchita chiyani? Ena akhoza kuzindikira kuti amangokhalira kulawa mitundu yosiyanasiyana ya vinyo, kukongoletsa nyumba yawo, kufufuza masitayilo a zovala, kusunga ndalama, kupita kokasangalala ndi zina. N’zoona kuti zinthuzi pazokha si zolakwika. Mwachitsanzo, Yesu anasandutsa madzi kukhala vinyo ndipo Paulo anauza Timoteyo kuti azimwa “vinyo pang’ono.” (1 Tim. 5:23; Yoh. 2:3-11) Koma kodi Yesu ndi Paulo ankangokhalira kulankhula za vinyo kapena kumwa vinyoyo? Ayi. Nanga bwanji ifeyo? Kodi timaona kuti chofunika kwambiri pa moyo wathu n’chiyani?
12, 13. N’chifukwa chiyani tiyenera kusintha ngati tayamba kuika maganizo pa zinthu za thupi?
12 N’chifukwa chiyani tiyenera kudzifufuza pa nkhaniyi? Paulo analemba kuti: “Kuika maganizo pa zinthu za thupi kumabweretsa imfa.” (Aroma 8:6) Izitu n’zoopsa chifukwa munthu angafe pawiri. Panopa angafe mwauzimu ndipo m’tsogolomu sadzapeza moyo wosatha. Koma mawu a Paulowa sakutanthauza kuti munthu akangoyamba “kuika maganizo pa zinthu za thupi” ndiye kuti afa basi. N’zotheka kusintha. Chitsanzo ndi munthu wa ku Korinto amene ankatsatira zofuna za thupi mpaka kufika pochotsedwa mumpingo. Mwayi wosintha unalipo ndipo anasinthadi. Iye anasiya kutsatira zofuna za thupi ndipo anayamba kuchita zabwino.—2 Akor. 2:6-8.
13 Ngati munthu wa ku Korintoyu anali ndi mwayi wosintha, ndiye kuti masiku ano mwayiwu uliponso. N’zotheka ndithu kuti Mkhristu amene wayamba kutsatira zofuna za thupi asinthe. Choncho mfundo yoti “kuika maganizo pa zinthu za thupi kumabweretsa imfa” iyenera kulimbikitsa Mkhristu aliyense kusintha moyo wake.
“KUIKA MAGANIZO PA ZINTHU ZA MZIMU”
14, 15. (a) Kodi Paulo anati tiziika maganizo athu pa zinthu ziti? (b) Kodi “kuika maganizo pa zinthu za mzimu” sikutanthauza chiyani?
14 Mtumwi Paulo atachenjeza za kuopsa kwa “kuika maganizo pa zinthu za thupi,” anafotokoza mfundo yolimbikitsa yakuti: “Kuika maganizo pa zinthu za mzimu kumabweretsa moyo ndi mtendere.” Amenewatu ndi madalitso aakulu. Koma kodi tingatani kuti tipeze madalitsowa?
15 Komatu “kuika maganizo pa zinthu za mzimu” sikutanthauza kuti munthu azingokhalira kuchita zinthu zokhudza kulambira. Sizitanthauza kuti munthu azingolankhula ndi kuganiza zokhudza Baibulo, Yehova ndi dziko latsopano basi. Tizikumbukira kuti Paulo ndi Akhristu ena okhulupirika ankachitanso zinthu zina. Iwo ankadya komanso kumwa. Ndipo ambiri anali ndi mabanja komanso ankagwira ntchito.—Maliko 6:3; 1 Ates. 2:9.
16. Ngakhale kuti Paulo ankachita zinthu zina, kodi ankaona kuti chofunika kwambiri n’chiyani?
16 Komabe Paulo ndi Akhristu enawo sanalole kuti zinthu za tsiku ndi tsiku zikhale zofunika kwambiri pa moyo wawo. Mwachitsanzo, tikudziwa kuti Paulo ankagwira ntchito yopanga matenti. Koma Baibulo limasonyeza kuti iye ankaona kuti chofunika kwambiri ndi ntchito yolalikira ndiponso kuphunzitsa. Choncho iye ankatanganidwa kwambiri kugwira ntchito imeneyi ndipo analimbikitsanso Akhristu a ku Roma kuti azichita zomwezo. (Werengani Machitidwe 18:2-4; 20:20, 21, 34, 35.) Paulo ankaona kuti kutumikira Mulungu n’kofunika kwambiri ndipo Akhristu a ku Roma ankafunika kumutsanzira. Ifenso masiku ano tiyenera kuchita chimodzimodzi.—Aroma 15:15, 16.
17. Kodi tidzadalitsidwa bwanji ‘tikamaika maganizo athu pa zinthu za mzimu’?
17 Kodi timapeza madalitso ati ‘tikamaika maganizo pa zinthu za mzimu’? Lemba la Aroma 8:6 limati: “kuika maganizo pa zinthu za mzimu kumabweretsa moyo ndi mtendere.” Kuti tiziika maganizo athu pa zinthu za mzimu tiyenera kulola kuti mzimu woyera uzititsogolera komanso tiziyesetsa kuona zinthu mmene Mulungu amazionera. Tikamachita zimenezi tidzakhala osangalala panopa ndipo m’tsogolo tidzapeza moyo wosatha, kaya kumwamba kapena padzikoli.
18. Kodi “kuika maganizo pa zinthu za mzimu” kumathandiza bwanji kuti tizikhala mwamtendere?
18 Koma kodi Paulo ankatanthauza chiyani pamene ananena kuti ‘kuika maganizo pa zinthu za mzimu kumabweretsa mtendere’? Anthu ambiri masiku ano alibe mtendere koma ife tili nawo. Timakhala ndi mtenderewu chifukwa choti timayesetsa kukhala bwino ndi anthu mumpingo komanso m’banja. Timadziwa kuti tonsefe ndi ochimwa choncho mavuto sangalephere. Koma zoterezi zikachitika, timatsatira malangizo a Yesu akuti: “Pita ukayanjane ndi m’bale wako.” (Mat. 5:24) Sizivuta kuthetsa mavuto tikamakumbukira kuti m’bale kapena mlongo wathuyo nayenso akutumikira “Mulungu amene amapatsa mtendere.”—Aroma 15:33; 16:20.
19. Kodi kuika maganizo pa zinthu za mzimu kungatithandize kukhalanso ndi mtendere uti?
19 Koma palinso mtendere wina wamtengo wapatali kwambiri umene tili nawo. ‘Tikamaika maganizo pa zinthu za mzimu’ timakhala pa mtendere ndi Mulungu. Pa nkhani imeneyi, mawu amene Yesaya ananena akukwaniritsidwa masiku ano. Ponena za Yehova, iye analemba kuti: ‘Anthu amene ali ndi mtima wosagwedezeka mudzawateteza powapatsa mtendere wosatha, chifukwa amadalira inu.’—Yes. 26:3; werengani Aroma 5:1.
20. Kodi chingachitike n’chiyani tikatsatira malangizo opezeka mu Aroma chaputala 8?
20 M’nkhaniyi taona kuti kaya ndife odzozedwa kapena ayi, malangizo opezeka mu Aroma chaputala 8 angatithandize. Tikuyamikira kwambiri kuti Mawu a Mulungu amatiuza kuti tiziika maganizo athu onse pa kutumikira Yehova osati kuchita zofuna za thupi lathu. Taonanso kuti “kuika maganizo pa zinthu za mzimu kumabweretsa moyo ndi mtendere.” Tikamayesetsa kutsatira malangizowa tidzapeza madalitso amuyaya. Paja Paulo analemba kuti: “Malipiro a uchimo ndi imfa, koma mphatso imene Mulungu amapereka ndi moyo wosatha kudzera mwa Khristu Yesu Ambuye wathu.”—Aroma 6:23.


text:
Kodi Muli ndi Abusa Amene Amalipidwa?
Potsatira chitsanzo cha Akhristu a m’nthawi ya atumwi, m’gulu la Mboni za Yehova simukhala anthu ena amene amaonedwa kuti ndi apamwamba monga abusa. Akhristu onse obatizidwa amakhala odzipereka ndipo amagwira nawo ntchito yolalikira ndiponso kuphunzitsa anthu mawu a Mulungu. Mpingo uliwonse wa Mboni za Yehova umakhala ndi anthu pafupifupi 100. Mumpingo uliwonse mumakhala amuna odziwa bwino Baibulo ndipo amatumikira monga “
akulu.” (Tito 1:5) Ndipo iwo salipidwa chifukwa cha utumiki wawo.
Onaninso
Kodi Ndalama Zoyendetsera Ntchito ya a Mboni za Yehova Zimachokera Kuti?
Dziwani mmene ntchito yolalikira padziko lonse ikuyendera bwino popanda kupemphetsa ndalama kapena kupereka chakhumi.
Kodi Akulu Amathandiza Bwanji Mipingo ya Mboni za Yehova?
Akulu ndi amuna odziwa zambiri omwe atumikira Mulungu kwa nthawi yaitali ndipo amatsogolera mumpingo. Kodi akuluwa amachita zotani?


text:
2
Kodi Ndiyeneradi Kudandaula Ndi Mmene Ndimaonekera?
KODI MUKANAKHALA INUYO MUKANATANI?
Taganizirani izi: Mtsikana wina dzina lake Julia akadziyang’anira pagalasi, amadziona kuti ndi wonenepa kwambiri. Amaganiza kuti: “Ndikuyenera kuchepetsa thupi.” Iye amachita zimenezi ngakhale kuti makolo ake ndi anzake amamuuza kuti si wonenepa.
Julia wayamba kudzimana chakudya komanso kuchita zinthu zina n’cholinga choti akhale wochepa thupi.
Ngati inunso simusangalala chifukwa choona kuti ndinu wonenepa kwambiri, kodi mungatani?
MFUNDO YOFUNIKA KUIGANIZIRA
Si kulakwa kuganizira za mmene mumaonekera. Ndipotu Baibulo limati akazi ndi amuna ena monga Sara, Rakele, Abigayeli, Yosefe ndi Davide anali ooneka bwino. Limatinso mtsikana wina wotchedwa Abisagi anali “chiphadzuwa.”—1 Mafumu 1:4.
Koma achinyamata ambiri amangokhalira kuganizira za maonekedwe awo. Zimenezi zingawabweretsere mavuto. Taganizirani izi:
Kafukufuku wina anasonyeza kuti atsikana 58 pa 100 alionse ankadziona kuti ndi onenepa kwambiri. Koma zoona zake zinali zakuti atsikana 17 okha pa 100 alionse, ndi amene analidi onenepa kwambiri.
Kafukufuku wina anasonyezanso kuti akazi 45 pa 100 alionse omwe anali ochepa thupi ankadziona kuti ndi onenepa kwambiri.
Pofuna kuchepetsa thupi, achinyamata ena amasala zakudya. Zimenezi zimachititsa kuti ayambe kudwala matenda amene amapangitsa kuti azidana ndi kudya.
Ngati mwayamba kudwala matenda amenewa kapena alionse okhudza kudana ndi kudya, muyenera kupeza thandizo. Uzani makolo anu kapena munthu aliyense wamkulu amene mumam’khulupirira. Baibulo limati: “Bwenzi lenileni limakukonda nthawi zonse, ndipo bwenzilo ndi m’bale amene anabadwira kuti akuthandize pakagwa mavuto.”—Miyambo 17:17.
KHALIDWE LABWINO LIMAPOSA KUKONGOLA
Khalidwe la munthu ndi limene limachititsa kuti anthu azimukonda kapena ayi. Chitsanzo ndi Abisalomu yemwe anali mwana wa Mfumu Davide. Baibulo limati:
“Mu Isiraeli yense munalibe mwamuna wina wotamandika kwambiri koposa Abisalomu chifukwa cha kukongola kwake. Iye analibe chilema chilichonse.”—2 Samueli 14:25.
Koma Abisalomu anali wonyada, wodzikuza komanso wachinyengo. Choncho ngakhale anali wokongola, Baibulo silifotokoza kuti anali munthu wabwino. M’malomwake limasonyeza kuti anali wochititsa manyazi, wosakhulupirika komanso wakupha anthu.
Mpake kuti Baibulo limatilangiza kuti:
“Muvale umunthu watsopano.”—Akolose 3:10.
“Kudzikongoletsa kwanu kusakhale kwakunja . . . koma kukhale kwa munthu wobisika wamumtima.”—1 Petulo 3:3, 4.
Si kulakwa kufuna kukhala wooneka bwino. Koma chofunika kwambiri kuposa zimenezi ndi kukhala ndi makhalidwe abwino. Ndipotu pakapita nthawi makhalidwe abwino ndi amene angachititse kuti anthu azikukondani kuposa kuoneka bwino. Mtsikana wina dzina lake Phylicia, anati: “Anthu amakopeka mosavuta ndi munthu wooneka bwino, koma munthu wakhalidwe labwino ndi amene anthu amadzamukumbukira pakapita nthawi.”
KODI MUMAMVA BWANJI MUKADZIYANG’ANIRA PAGALASI?
Kodi nthawi zambiri mumakhumudwa ndi mmene mumaonekera?
Kodi munaganizapo zochititsa opaleshoni inayake kapena kusintha zimene mumadya n’cholinga choti muzioneka bwino?
Kodi ndi zinthu ziti pathupi lanu zimene mukanakonda kuti zisinthe? (Sankhani.)
MSINKHU
KULEMERA
TSITSI
THUPI
NKHOPE
KHUNGU
Mwina mwayankha mafunso awiri oyambirira kuti “inde” komanso mwachonga zinthu ziwiri kapena kuposerapo. Komabe dziwani kuti, n’kutheka kuti anthu ena sakuonani kuti ndinu wosaoneka bwino kwambiri. Nthawi zambiri achinyamata amadera nkhawa ndi mmene amaonekera ndipo amachita zinthu zosiyanasiyana kuti azioneka bwino.—1 Samueli 16:7.


text:
NKHANI
Croatia
A Mboni Anachita Nawo Chionetsero cha Mabuku Pamwambo Wodziwika Kwambiri ku Croatia
A Mboni za Yehova anachita nawo chionetsero chamabuku ku Croatia. Mwambowu unachitika pa 11 mpaka pa 16 November 2014 ndipo unali wa nambala 37. Anthu a m’mayiko osiyanasiyana anapita kukaonetsa mabuku awo.
A Mboni Anathandiza Anthu Okhudzidwa ndi Kusefukira kwa Madzi ku Balkans
Nthawi yomweyo a Mboni za Yehova anayamba kuthandiza ndiponso kulimbikitsa anthu omwe anakhudzidwa ndi ngozi ya madzi osefukira ya pa May 2014 yomwe sinachitikepo ku Bosnia-Herzegovina, Croatia ndi Serbia.


text:
‘Munthu Wosadziwa Zinthu Amakhulupirira Mawu Alionse’
Wolemba mabuku wina wa ku Germany anati: “Munthu amene sawerenga nyuzipepala ndi wopusa koma wopusa kwambiri ndi amene amakhulupirira chilichonse chimene wawerenga m’nyuzipepalayo.”—August von Schlözer (anabadwa mu 1735 n’kumwalira mu 1809).
NGATI zaka 200 zapitazo munthu sankatha kukhulupirira zonse zimene zinalembedwa m’nyuzipepala, kuli bwanji zimene timawerenga masiku ano? Pa Intaneti timatha kupeza mosavuta nkhani zambirimbiri. Zina zimakhala zoona ndiponso zothandiza koma zina zimakhala zonama, zachabechabe komanso zoopsa. Choncho tiyenera kusankha mwanzeru zimene tikufuna kuwerenga. Anthu akangoyamba kumene kugwiritsa ntchito Intaneti, amakhulupirira nkhani iliyonse imene amapeza kapena imene mnzawo wawatumizira. Amachita zimenezi ngakhale kuti nkhaniyo ndi yokayikitsa kwambiri. Koma Baibulo limanena kuti: “Munthu amene sadziwa zinthu amakhulupirira mawu alionse, koma wochenjera amaganizira za mmene akuyendera.”—Miy. 14:15.
Kodi tingasonyeze bwanji kuti ndife ochenjera? Sitiyenera kukhulupirira nkhani iliyonse imene ili pa Intaneti tisanafufuze bwinobwino. Tiyenera kudzifunsa kuti: ‘Kodi nkhaniyi ili pawebusaiti yodalirika kapena ili pamalo oti aliyense akhoza kulembapo maganizo ake? Kodi webusaiti ina yodalirika yasonyeza kuti nkhaniyi ndi yabodza?’ * Ndiyeno tikapeza mayankho a mafunsowa, tizichita zinthu mwanzeru. (Miy. 7:7) Nthawi zambiri nkhani imene tikuikayikira imakhaladi yabodza. Komanso tikawerenga nkhani inayake yonena zoipa za munthu wina, tiyenera kudzifunsa kuti: ‘Kodi cholinga cha nkhaniyi ndi chiyani? Nanga ndikaifalitsa ithandiza ndani?’
KODI TIMAFULUMIRA KUTUMIZIRA ENA MAUTHENGA?
Anthu ena amafulumira kutumizira anthu ambirimbiri uthenga asanafufuze ngati zili zoona komanso asanaganizire mavuto amene angabwere ngati ataufalitsa. Mwina amachita zimenezi chifukwa cha mtima wofuna kuti anthu azimvera kwa iwowo nkhani iliyonse imene yangochitika kumene. (2 Sam. 13:28-33) Koma munthu “wochenjera” amayamba waganizira ngati nkhaniyo ingaipitse mbiri ya munthu kapena gulu.
Pamafunika khama ndithu kuti munthu atsimikizire ngati nkhani ili yoona kapena yabodza. N’chifukwa chake anthu ambiri amangofalitsa nkhani kuti wolandirayo azikafufuza yekha ngati ndi yoona kapena ayi. Koma funso ndi lakuti: Kodi enawo alidi ndi nthawi yofufuzira kuti atsimikizire? Tisaiwale kuti nawonso safuna kuwononga nthawi yawo pa zinthu zosafunika. (Aef. 5:15, 16) Choncho ngati nkhani inayake tikuikayikira, ndi bwino kungoisiya osati kuitumiza kwa ena.
Mafunso ena oyenera kudzifunsa ndi awa: ‘Kodi ineyo ndimafulumira kutumizira ena mauthenga? Kodi nthawi ina ndinapepesapo anthu ena chifukwa chowatumizira zinthu zolakwika kapena zabodza? Kodi pali munthu wina amene anandiuzapo kuti ndisamamutumizirenso mauthenga?’ Tizikumbukira kuti ngati anzathuwo ali ndi adiresi ya imelo, ndiye kuti akhoza kuona okha zinthu pa Intaneti. Sikuti angafunikire kuti ifeyo tiziwatumizira mauthenga, timavidiyo kapena zithunzi zambirimbiri. Si bwinonso kujambula nkhani za Baibulo zimene ena akamba n’kutumizira anzathu. * Ena amafufuza nkhani zosiyanasiyana za m’Baibulo kapena mayankho a mafunso a nkhani za pa misonkhano n’kutumizira anzawo. Koma zimenezi n’zosathandiza chifukwa munthu amalimbikitsidwa ngati wafufuza yekha osati kufufuziridwa.
Kodi tiyenera kuchita chiyani ngati taona nkhani inayake pa Intaneti yoipitsa mbiri ya gulu la Yehova? Ndi bwino kusiyiratu kuiwerenga ndipo sitiyenera kuikhulupirira. Ena amafuna kuuza anzawo n’cholinga choti amve maganizo awo. Koma zimenezi zimangochititsa kuti nkhani yoipayo ifalitsidwe kwambiri. Ngati nkhani ina imene mwaona pa Intaneti ikukudetsani nkhawa, chofunika n’kupempha Yehova kuti akupatseni nzeru ndiponso kupita nokha kukafotokozera abale odalirika. (Yak. 1:5, 6; Yuda 22, 23) Sitiyenera kudabwa anthu akamatinenera mabodza chifukwa n’zimene zinachitikiranso Yesu. Paja iye anauza ophunzira ake kuti: ‘Anthu adzawazunza komanso kuwanamizira zinthu zoipa zilizonse.’ (Mat. 5:11; 11:19; Yoh. 10:19-21) Choncho tiyenera kukhala ‘oganiza bwino’ ndiponso ‘ozindikira’ n’cholinga choti tisapusitsidwe ndi anthu ‘onena zinthu zopotoka’ komanso “achinyengo m’zochita zawo zonse.”—Miy. 2:10-16.
TIZILEMEKEZA ANTHU ENA
Tiyeneranso kukhala osamala tikalandira uthenga wonena za abale ena kapena zimene akumana nazo potumikira Yehova. Ngakhale nkhaniyo itakhala yoona, si nthawi zonse pamene tiyenera kuifalitsa. (Mat. 7:12) Mwachitsanzo, si bwino kumangofalitsa nkhani zokhudza anthu ena. (2 Ates. 3:11; 1 Tim. 5:13) Kumbukirani kuti nkhani zina zimakhala zachinsinsi, ndipo eniake sangafune kuti anthu ena azidziwe pa nthawiyo komanso m’njira imeneyo. Choncho, tiyenera kulemekeza maganizo awo chifukwa pamakhala mavuto ambiri tikafulumira kuulula nkhani zina.
Masiku ano nkhani imatha kupita patali m’kanthawi kochepa kwambiri. Mwachitsanzo, ngati mwatumiza uthenga kwa munthu mmodzi, iyeyo akhoza kutumizira anthu ena padziko lonse pa masekondi ochepa. Choncho sitiyenera kufulumira kutumiza uthenga kwa wina aliyense amene timadziwana naye. N’zoona kuti chikondi “chimakhulupirira zinthu zonse,” koma zimenezi sizikutanthauza kuti tizingokhulupirira nkhani iliyonse imene tamva. (1 Akor. 13:7) Sitingakhulupirire ngakhale pang’ono zinthu zabodza zokhudza abale athu komanso gulu la Yehova. Ndipo anthu amene amafalitsa mabodza amenewa amakhala akutumikira Satana Mdyerekezi yemwe ndi “tate wake wa bodza.” (Yoh. 8:44) Choncho tiyenera kukhala osamala ndi nkhani zambiri zimene timawerenga. Paja Baibulo limati: “Anthu osadziwa zinthu, ndithu adzakhala opusa, koma kwa ochenjera, kudziwa zinthu kudzakhala ngati chovala cha kumutu.”—Miy. 14:18.